Cabaran Nestle pada pandemik Covid-19
Oleh MUHAMMAD IKHWAN IDERIS

15 Februari 2021, 9:52 pm
Sembang Korporat
MASALAH kesihatan dan ekonomi yang dibawa pandemik Covid-19 telah merencatkan pertumbuhan pelbagai sektor dan industri halal turut tidak dapat lari daripada tempiasnya.
Disebabkan pelbagai langkah yang diambil kerajaan termasuk kawalan pergerakan serta penutupan industri, unjuran awal terhadap eksport halal tahunan negara sebanyak RM50 bilion pada tahun lalu kemungkinan tidak dapat dicapai.
Nestle Malaysia Bhd. (Nestle) antara syarikat makanan halal terbesar di negara ini yang telah menubuhkan jawatankuasa halal sendiri sejak awal tahun 80-an lagi turut bertanggungjawab untuk memastikan segala urusan berkaitan pengoperasian halal berjalan lancar bagi memenuhi keperluan pasaran semasa.
Wartawan Kosmo! Ikhwan Ideris berpeluang menemu bual Ketua Bahagian Hal Ehwal Halal Nestle Malaysia Bhd., Othman Md. Yusoff yang terlibat dalam bidang halal lebih daripada 30 tahun bagi mengulas mengenai isu halal dan cabaran semasa yang dihadapi industri.

Kosmo!: Apakah antara cabaran yang sedang dihadapi pemain industri halal ekoran Perintah Kawalan Pergerakan dilaksanakan?
Othman: Paling ketara ialah pelbagai industri tidak boleh merentasi sempadan ke luar negara. Bagi Nestle, garis panduan tersebut menyukarkan kami mendapatkan pembekal baharu kerana kami perlu memastikan produk yang dibekalkan mematuhi syarat halal dan standard yang ditetapkan syarikat.

Ia juga menyulitkan kami untuk memberi bimbingan kepada pihak pembekal bagi memperbaiki produk sedia ada mereka supaya menepati keperluan kami meskipun ia masih boleh dibuat secara online.
Bagaimana pensijilan halal dapat membantu perusahaan kecil dan sederhana (PKS) serta perniagaan menghadapi tempoh sukar seperti sekarang?
Pensijilan halal membantu dari pelbagai sudut.
Ia membuka peluang kepada pengusaha membekalkan produk mereka untuk syarikat-syarikat yang bersaiz besar, selain membantu eksport produk ke luar negara.
Selain itu, sijil halal menolong operasi perniagaan menjadi lebih baik. Misalnya bagi perniagaan sebuah restoran, pensijilan halal memerlukan premis restoran yang kemas, tersusun dan bersih. Elemen seperti ini akan meyakinkan pengguna serta menarik lebih ramai pelanggan.
Berdasarkan pengalaman lalu, apa cabaran yang paling sukar untuk dipenuhi pengusaha kecil bagi mendapat sijil halal?
Kos bertambah adalah antara cabaran utama yang dihadapi pengusaha khususnya dari segi tempat. Kalau produksi dihasilkan di dapur di rumah sendiri, maka memang sukarlah mereka mendapat sijil halal kerana terdapat syarat dari aspek pengasingan tandas dan juga tempat memasak.
Selain itu, pengusaha juga perlu mempersiapkan diri dengan ilmu untuk pematuhan pensijilan halal kerana ia bukan sekadar mendapatkan sijil tetapi ilmu tentang kawalan dalaman dan bagaimana untuk mengekalkan sijil halal yang diperolehi.

Apa prospek bagi industri halal untuk rantau ini dan di peringkat global?
Populasi Muslim global telah meningkat kepada paras yang sangat tinggi iaitu antara 1.6 bilion hingga 1.8 bilion dan penerimaan masyarakat bukan Islam turut meningkatkan nilai pensijilan halal ini.
Halal turut popular dalam kalangan orang bukan Islam kerana mereka tahu untuk setiap produk yang memiliki sijil halal, ada pihak ketiga yang telah memeriksa dan menjamin kebersihan serta keselamatannya.
Apa nasihat kepada pihak yang berminat mendapatkan sijil halal?
Sambutlah cabaran untuk mendapatkan sijil halal kerana ia akan mengajar kita pelbagai perkara. Antaranya termasuk disiplin untuk memilih bekalan yang terbaik dan soal kebersihan.
Dalam dunia hari ini ketika semua perkara mudah menjadi tular, pensijilan halal amat membantu dalam meyakinkan pengguna.


Aplikasi Sugarbook menjurus ke lembah pelacuran
Oleh MOHD. HUSNI MOHD. NOOR

15 Februari 2021, 10:03 pm
PUTRAJAYA – Jangan terbabit dengan aplikasi ‘Sugarbook’ dan aktiviti ‘sugarbaby’ kerana ia boleh menjurus kepada lembah pelacuran dan perkara-perkara yang dilarang oleh Allah S.W.T.
Penceramah dan pendakwah terkenal, Ustaz Ahmad Dusuki Abd. Rani menerusi video ringkasnya mengenai isu berkenaan di Instagram berkata, sesiapa yang memuat turun aplikasi itu dikira berdosa.
“Saya nak sebut bahawa siapa yang muat turun aplikasi ini berdosa dalam hidup mereka.
“Jangan terbabit dengan perkara demikian kerana ia menjurus kepada aktiviti pelacuran,” katanya.
Media sebelum ini melaporkan bahawa Malaysia telah dikategorikan pada kedudukan ketiga tertinggi Asia bagi jumlah ‘sugar daddy’ melalui aplikasi ‘Sugarbook’.
Sugarbook adalah sebuah aplikasi tidak bermoral yang menyediakan platform bagi mencari wanita-wanita untuk dijadikan perempuan simpanan atau lebih dikenali sebagai ‘sugar baby’.

Ahmad Dusuki menyeru semua masyarakat supaya menjaga keluarga masing-masing dan mengelak daripada terlibat dengan aktiviti sedemikian. K! ONLINE


11 pegawai, anggota cuai akan dikenakan tindakan
Oleh NUR HUDA MUSA

15 Februari 2021, 8:49 pm
PETALING JAYA – Polis telah menjalankan siasatan tatatertib berhubung aspek kecuaian dan salah laku melibatkan kejadian rogol di lokap Balai Polis Pusat Miri, Sarawak pada 9 Januari lalu.
Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya berkata, selain tindakan dari sudut jenayah terhadap dua anggota polis, seramai 11 orang terdiri daripada pegawai dan anggota yang didapati gagal serta cuai menjalankan tugas turut akan dikenakan tindakan.
“Pada 9 Januari lalu, satu kejadian rogol terhadap seorang tahanan perempuan berusia 16 tahun di Balai Polis Pusat Miri telah dilaporkan.
“Susulan kejadian itu, dua laporan polis telah diterima. Laporan pertama dibuat oleh anggota polis melibatkan kejadian rogol yang disiasat di bawah Seksyen 376, Kanun Keseksaan,” katanya dalam satu kenyataan di sini hari ini.
Artikel berkaitan: PDRM siasat anggota terlibat
Sementara itu, beliau berkata, laporan kedua dibuat oleh mangsa rogol yang mendakwa berlaku kecuaian dan siasatan dilakukan di bawah Seksyen 166 Kanun Keseksaan dan Seksyen 221 akta sama.

Kedua-dua kertas siasatan telah dirujuk kepada Timbalan Pendakwa Raya untuk mendapatkan arahan pertuduhan.
Seorang lelaki berusia 19 tahun telah dituduh di bawah Seksyen 376 Kanun Keseksaan pada 12 Januari llau.
Jelas beliau, bagi laporan kedua, dua anggota polis yang bertugas menjaga lokap pada masa kejadian telah ditahan kerja bermula 14 Januari lalu.
Mereka telah dituduh di mahkamah di bawah Seksyen 31(1)(a) Akta Kanak-kanak 2001 pada 9 Januari lalu.
Dalam pada itu, Zamri berkata, pihaknya turut memandang serius ke atas beberapa kejadian gangguan seksual melibatkan anggota dalam sekatan jalan raya yang tular baru-baru ini.
“Tindakan tegas dari sudut jenayah dan tatatertib akan diambil ke atas semua yang terlibat sekiranya didapati bersalah.
“Kesemua mereka juga telah dikeluarkan daripada menjalankan tugas SJR sehingga siasatan selesai,” katanya. -K! ONLINE


Budak perempuan lemas ketika mandi sungai
Oleh ROHANA MOHD. NAWI

15 Februari 2021, 10:42 pm
KOTA BHARU – Seorang kanak-kanak perempuan ditemui lemas ketika sedang mandi bersama ahli keluarganya di Sungai Pendek dekat Kampung Pengkalan Panchor di sini petang tadi.
Mangsa, Aina Maisarah Hashim, 12, ditemui orang awam kira-kira empat meter di bahagian dasar sungai sekitar pukul 7.25 petang.
Ketua Balai Bomba dan Penyelamat Tunjong, Zainal Fitri Husain berkata, pihaknya menerima panggilan kecemasan kira-kira pukul 7.20 petang sebelum bergegas ke tempat kejadian untuk operasi mencari dan menyelamat.
“Anggota bomba telah memberikan bantuan pernafasan, namun mangsa telah meninggal dunia.
“Siasatan mendapati, mangsa dipercayai mandi di sungai itu bersama ayah dan adik-beradiknya yang lain sebelum lemas di kawasan itu,” ujarnya ketika dihubungi Kosmo! hari ini.
Ujar beliau, bapa kanak-kanak itu turut meminta bantuan orang awam yang terus terjun ke dalam sungai untuk menyelamatkan mangsa. K! ONLINE


Tanah runtuh di Indonesia ragut sembilan nyawa, 10 hilang
Oleh KOSMO!

15 Februari 2021, 8:19 pm
JAKARTA – Sekurang-kurangnya sembilan orang terkorban dan 10 hilang selepas tanah runtuh akibat hujan lebas memusnahkan sebilangan kediaman di Indonesia, kata beberapa pegawai hari ini dengan beratus-ratus penduduk terpaksa meninggalkan kediaman mereka.
Seramai 21 orang pada awalnya dilaporkan hilang selepas bencana berlaku petang semalam di kawasan pedalaman di Jawa Timur.
Agensi Mencari dan Menyelamat Indonesia menyatakan, pihaknya telah menemui sembilan mayat tetapi masih mencari 10 mangsa lain.
Menurutnya, dua orang berjaya diselamatkan.
“Kami tidak boleh membawa jentera berat ke lokasi tanah runtuh buat masa ini,” kata Agensi Mencari dan Menyelamat Jawa Timur kepada agensi berita AFP.
Tanah runtuh itu juga menyebabkan lapan buah rumah rosak teruk.

Bandar Pasuruan di Jawa Timur juga digenangi air banjir selepas air sebatang sungai melimpah akibat hujan lebat. Seramai 350 orang terpaksa meninggalkan kediaman masing-masing.
Tanah runtuh dan bajir kerap berlaku di kepulauan Indonesia ketika musim hujan.
Pada Januari lalu, sekurang-kurangnya 21 orang meninggal dunia dan lebih 60,000 penduduk melarikan diri apabila banjir besar melanda Kalimantan Selatan. – AFP


Warga emas rentung dalam kebakaran pondok
Oleh ASLIZA MUSA

15 Februari 2021, 10:21 pm
IPOH – Seorang lelaki warga emas ditemui rentung dalam kebakaran sebuah pondok di kebun jambu batu di Tambun di sini hari ini.
Identiti mangsa yang dianggarkan berusia 70-an itu bagaimanapun belum dikenal pasti.
Pemangku Penolong Pengarah Operasi, Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, dua jentera bersama 14 anggota dikejarkan ke lokasi kejadian selepas menerima panggilan kecemasan pada pukul 5.55 petang.
Katanya, setibanya anggota di lokasi kejadian, didapati pondok berkenaan telah terbakar kira-kira 90 peratus dan operasi pemadaman segera dijalankan.
“Pada mulanya, pihak bomba menerima maklumat kebakaran lalang namun mendapati kejadian adalah melibatkan kebakaran sebuah pondok.
“Operasi pemadaman segera dijalankan sebelum anggota menjumpai mayat seorang lelaki dalam keadaan rentung di bawah timbunan zink,” katanya.

Menurutnya, pihak bomba mengambil masa kira-kira lima minit bagi mengawal kebakaran. K! ONLINE


Gambar gigi sebenar wanita cuit hati pengguna Instagram
Oleh KOSMO!

15 Februari 2021, 9:16 pm
LONDON – Gambar gigi sebenar seorang wanita yang mempunyai pipi terbesar di dunia mencuit hati pengguna laman Instagram baru-baru ini, lapor akhbar Daily Mail.
Anastasia Pokreshchuk, 30, dari Ukraine mendedahkan gigi sebenarnya buat tatapan pengguna Instagram dengan gambar tersebut menerima lebih 14,200 tanda suka.
Dia yang gemar menyuntik wajahnya dengan cecair pepejal atau filler sebelum ini sering tampil dengan gigi sempurna.
Guraunya ketika memuat naik gambar tersebut, gigi sebenarnya itu digemari oleh kaum lelaki.
Tindakannya itu disifatkan sebagai lucu oleh pengguna laman media sosial tersebut dengan rata-rata mereka turut bergurau mengenainya.
Seorang pengguna berkata, gambar itu merupakan yang terbaik pernah dilihatnya pada hari ia dimuat naik.

“Awak benar-benar tahu bagaimana untuk mengambil gambar yang baik,” menurut seorang lagi pengguna Instagram. – Agensi


JIM : kesan lelaki bantu kes pendakwaan
Oleh MOHD. HUSNI MOHD. NOOR

15 Februari 2021, 10:15 pm
PUTRAJAYA – Jabatan Imigresen Malaysia (JIM) memohon orang ramai memberikan maklumat mengenai seorang lelaki tempatan yang dikehendaki bagi perbicaraan satu kes di mahkamah.
JIM menerusi satu kenyataan hari ini berkata, lelaki dikenali sebagai Amin Hoo Abdullah, 45, itu dikehendaki bagi tujuan perbicaraan di Mahkamah Sesyen Khas PATI Semenyih berhubung satu kes pendakwaan di bawah Seksyen 55E Akta Imigresen 1959/63 (Akta 155).
“Alamat terakhirnya di No. 20, Persiaran Pulau Pinang, Jalan Meru, Klang,” ujarnya.
Orang ramai yang mempunyai maklumat berkaitan diminta terus menghubungi Timbalan Penolong Pengarah Imigresen Kanan (TPPK), Mohd. Azamuddin Long ditalian 0388801338/1330 (waktu pejabat) dan Bilik Gerakan 03-88801555 selepas waktu pejabat. K! ONLINE


Lapan individu langgar SOP serah diri
Oleh NUR HUDA MUSA

15 Februari 2021, 9:52 pm
AMPANG JAYA – Seramai lapan individu yang didakwa melanggar prosedur operasi standard (SOP) Perintah Kawalan Pergerakan (PKP) selepas berkumpul bagi menyambut Tahun Baharu Cina di Bukit Ketumbar Hill, Ampang di sini pada Sabtu telah tampil serah diri ke Ibu Pejabat Polis Daerah (IPD) Ampang Jaya.
Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua suspek telah dirakam percakapan dan telah dikenakan tindakan kompaun.
“Sehingga hari ini, seramai lapan individu iaitu enam lelaki dan dua wanita warga tempatan yang menyertai aktiviti tersebut telah serah diri.
“Kesemua mereka juga telah dikompaun kerana melanggar SOP PKP 2.0 di bawah Peraturan 11 (3) Akta Pencegahan dan Pengawalan Penyakit Berjangkit 1988,” katanya dalam satu kenyataan di sini hari ini.
Mohamad Farouk menasihati baki individu yang terlibat tampil segera bagi membantu siasatan lanjut pihak polis.
Terdahulu, polis mengesan kira-kira 20 individu kerana melanggar SOP PKP selepas berkumpul bagi menyambut Tahun Baharu Cina di Bukit Ketumbar Hill, Ampang. – K! ONLINE


Cuaca panas kembali reda pertengahan April
Oleh AHMAD SHAHERMAN SHAMSURI

15 Februari 2021, 7:40 pm
PETALING JAYA – Jabatan Meteorologi Malaysia (MetMalaysia) memaklumkan cuaca panas yang dialami di seluruh negara ketika ini dijangka kembali reda bermula pertengahan April ini.
MetMalaysia dalam satu kenyataan berkata, keadaan cuaca yang berlaku ketika ini adalah fenomena biasa yang berlaku sepanjang bulan Februari sehingga April setiap tahun.
Jelasnya, negara kini juga berada pada fasa akhir Monsun Timur Laut yang dijangka berterusan sehingga penghujung Mac tahun ini.
“Dalam tempoh ini taburan hujan adalah agak rendah di Semenanjung terutamanya di negeri sebelah utara.
“Taburan hujan yang rendah dalam tempoh lama boleh menyebabkan cuaca agak panas terutamanya pada waktu malam apabila terdapatnya litupan awan,”katanya dalam satu kenyataan di sini hari ini.
Bagaimanapun kata MetMalaysia, pihaknya tidak menjangkakan keadaan cuaca panas luar biasa berlaku pada tahun ini.

Mengulas lanjut, MetMalaysia berkata, sehingga kini suhu tertinggi bagi bulan Februari adalah sekitar 36.2°C berbanding bulan sama tahun lalu sekitar 37.4°C yang dicerap sekitar Stesen Meteorologi Kuala Kangsar, Perak.
“Dalam keadaan cuaca panas ini, semua pihak dinasihatkan supaya mengambil langkah penjimatan dalam penggunaan air.
“Orang ramai juga dinasihatkan supaya tidak melakukan aktiviti pembakaran terbuka, mengurangkan aktiviti diluar dan minum air secukupnya,” ujarnya.
Pada masa sama, MetMalaysia turut menyarankan orang ramai agar sentiasa peka dengan perubahan cuaca dan mendapatkan maklumat amaran cuaca terkini melalui laman web rasmi, aplikasi MyCuaca dan media sosialnya.-K! ONLINE


Penerima hati pertama kritikal
Oleh MUHD AFIQ AL-HAFIZ MAT YUSOF

15 Februari 2021, 7:46 pm
PETALING JAYA – “Saya teringat keadaan pertama kali bertemu dia pada 23 tahun lalu, namun kini dia hanya terbaring dalam keadaan tidak sedarkan diri,” kata penderma hati pertama negara, Wan Mohd. Hafizam Wan Ismail.
Itu antara luahan sayu Leftenan Kolonel Bersekutu (PA) Angkatan Pertahanan Awam Malaysia, Wan Mohd. Hafizam selepas sejam melawat Mohd. Afiq Iqmal di Hospital Selayang, semalam.
Wan Mohd. Hafizam ketika dihubungi Kosmo! berkata, Afiq Iqmal, 23, dilaporkan berada dalam keadaan kritikal selepas tidak sedarkan diri akibat komplikasi hati pada tengah hari Sabtu lalu.
“Saya mengetahui mengenai keadaan Afiq yang tidak sedarkan diri di rumah selepas dimaklumkan oleh ahli keluarganya.
“Hari ini (semalam) saya berkesempatan untuk melawatnya, saya amat sedih melihat keadaan kulitnya bertukar kekuningan dan terbaring kaku,” katanya kepada Kosmo! hari ini.
Katanya lagi, beberapa hari sebelum kejadian, dia merasakan sesuatu yang tidak kena akan terjadi namun tidak tahu apa puncanya.

“Beberapa hari lalu, saya berasa amat tidak sedap hati dan tidak dapat tidur dengan tenang seperti sesuatu yang berlaku. Namun, pada Sabtu lalu, saya dikejutkan dengan berita Afiq dikejarkan ke Hospital Selayang kerana tidak sedarkan diri,” jelasnya.
Gambar kenangan Hafizam ketika Afiq masih bayi.
Tambahnya, kali terakhir menghubungi Afiq adalah pada Januari lalu untuk bertanyakan khabar dirinya dan keluarga.
“Dia amat ceria ketika dihubungi dan tiada tanda-tanda sakit walaupun saya dimaklumkan dia sudah beberapa kali keluar masuk hospital akibat penyakitnya itu namun kali ini keadaannya lebih teruk.
“Afiq seorang anak yang baik dan sentiasa disenangi oleh orang-orang disekelilingnya termasuk kakitangan hospital yang merawatnya, saya juga dimaklumkan oleh kakitangan hospital yang merawatnya bahawa Afiq sering mengusik dan sentiasa berjenaka ketika menerima rawatan,” jelasnya.
Wan Mohd. Hafizam juga memohon orang ramai mendoakan kesihatan Afiq yang sedang bertarung nyawa di hospital.
“Saya menyeru dan memohon masyarakat di luar sana agar sama-sama mendoakan kesihatan Afiq agar kembali pulih seperti sedia ada, walaupun saya difahamkan jangka hayat penerima pemindahan hati mampu bertahan lebih 20 tahun namun saya tetap mahu untuk melihatnya kembali pulih,” jelasnya.
Terdahulu, Wan Mohd. Hafizam menggemparkan seluruh tanah air pada 23 tahun lalu selepas mendermakan sebahagian hatinya kepada Afiq Iqmal yang berusia 14 bulan ketika itu walaupun tiada pertalian darah antara mereka.
Sementara itu, Bapa kepada Afiq iqmal, Muhamad Zaini Derahim, 50, ketika dihubungi turut memohon orang ramai mendoakan kesihatan anaknnya.
“Setakat ini, doktor telah sedaya-upaya merawatnya termasuk memberi ubat-ubatan. Kami sekeluarga hanya mampu mendoakan perkembangan positif dalam beberapa hari ini,” katanya. – K! ONLINE.


3 lokaliti perintah PKPD ditamatkan
Oleh MOHD RASDAN AHMAD

15 Februari 2021, 7:38 pm
PETALING JAYA – Kerajaan sebelum ini telah melaksanakan Perintah Kawalan Pergerakan Diperketatkan (PKPD) di Peringkat 2 dan sebahagian Peringkat 1 Felda Bersia, Hulu Perak, Perak yang dijadualkan tamat pada 16 Februari 2021 (esok).
Menteri Kanan Keselamatan, Datuk Seri Ismail Sabri Yaakob berkata, Kementerian Kesihatan (KKM) telah melaksanakan 409 ujian saringan dan secara kumulatif
sebanyak 29 kes telah direkodkan di keseluruhan Felda Bersia.
“Walaubagaimanapun, KKM mengesahkan tiada lagi kes positif dikesan setelah PKPD dilaksanakan di lokaliti ini bermula 3 Februari 2021.
“Setelah membuat penilaian risiko bersama pelbagai agensi, Kerajaan bersetuju untuk menamatkan PKPD di Peringkat 2 dan sebahagian Peringkat 1 Felda Bersia pada 16 Februari 2021 (esok) seperti yang dijadualkan,” katanya dalam satu kenyataan hari ini.
Dalam pada itu, perlaksanaan PKPD di Kampung Sungai Ud, Dalat, Sarawak dan Felcra Nasaruddin, Perak Tengah, Perak telah ditamatkan pada 16 Februari (esok) seperti yang dijadualkan. -K! ONLINE.


Diserbu gagal sedia penginapan pekerja yang sesuai
Oleh NORADILA MAHAMAD

15 Februari 2021, 8:02 pm
KUALA TERENGGANU – Dua tapak pembinaan di bandar raya ini didapati gagal menyediakan penginapan yang bersesuaian terhadap tenaga kerja mereka.
Operasi yang dijalankan Jabatan Tenaga Kerja (JKT) Terengganu itu mendapati buruh pembinaan termasuk warga asing di kedua-dua tapak pembinaan berkenaan duduk bersesak-sesak dalam penginapan yang disediakan majikan mereka.
Pengarah JTK Terengganu, Mohd. Hajazy Jusoh berkata, pemeriksaan di tapak pembinaan pertama mendapati 249 pekerja termasuk 210 warga asing terpaksa duduk di penginapan yang hanya mampu menampung 192 orang.
“Bagi tapak pembinaan kedua pula, hanya 35 unit penginapan disediakan untuk dihuni 50 pekerja termasuk 18 warga asing dan 23 berstatus penduduk tetap.
“Ia jelas gagal mematuhi Akta Standard Minimum Perumahan, Penginapan dan Kemudahan Pekerja 1990,” katanya kepada pemberita di sini hari ini.
Beliau berkata, kegagalan menyediakan fasiliti ditetapkan untuk pekerja itu dibimbangkan memberi impak negatif termasuk menimbulkan kesukaran mengawal penularan Covid-19.

Jelasnya, pihaknya sedang mengarahkan majikan di kedua-dua tapak pembinaan berkenaan mengemukakan dokumen berkaitan bagi membolehkan siasatan lanjut dilakukan. K! ONLINE


Mangsa kebakaran ditempatkan di rumah transit
Oleh NUR ANATI JUHARI

15 Februari 2021, 7:39 pm
ALOR SETAR – Kesemua 10 keluarga yang hilang tempat tinggal selepas rumah mereka musnah dalam kebakaran di Jalan Seberang Kereta Api, Sungai Korok semalam akan ditempatkan sementara di rumah transit di Taman Pulasan, Jitra dekat sini.
Pengerusi Jawatankuasa Pembangunan Wanita, Keluarga dan Masyarakat, Kebajikan negeri, Halimaton Shaadiah Saad berkata, penghuni terlibat juga boleh menyewa di rumah lain yang terletak berdekatan.
Jelasnya, kerajaan negeri akan mengadakan perbincangan lanjut bagi membantu penduduk terlibat termasuk menawarkan rumah Projek Perumahan Rakyat (PPR) Taman Gemilang.
“Penduduk terlibat tidak boleh membina semula rumah di atas tapak sedia ada memandangkan tanah tersebut milik Keretapi Tanah Melayu Berhad (KTMB) selain rezab sungai,” katanya.
Beliau berkata demikian kepada pemberita selepas melawat dan menyampaikan bantuan kepada penduduk terlibat di sini hari ini.
Sementara itu, MCA Bahagian Alor Setar akan membiayai kos sewa rumah selama dua bulan bagi penduduk yang berpindah ke rumah sewa.

Kosmo! Online semalam melaporkan sebanyak 10 buah rumah musnah dalam kebakaran di Jalan Seberang Kereta Api, Sungai Korok di sini. – K! ONLINE


Polis Bali buru penjenayah dikehendaki Interpol
Oleh KOSMO!

15 Februari 2021, 7:53 pm
DENPASAR, Bali – Polis Indonesia memburu seorang orang buruan warga Rusia selepas dia melarikan diri semasa dalam tahanan ketika menunggu untuk diusir dari pulau peranginan Bali, kata pihak berkuasa hari ini.
Lelaki tersebut, Andrey Kovalenko dikehendaki polis antarabangsa Interpol.
Rakaman sistem televisyen litar tertutup (CCTV) yang disiarkan pihak berkuasa menunjukkan Kovalenko menyusup keluar dari pejabat imigresen di pusat tahanan Denpasar Khamis lalu ketika anggota-anggota imigresen sibuk menyiapkan dokumen perpindahannya.
Polis berkata, Kovalenko dikehendaki oleh Interpol tetapi enggan memperincikan kesalahannya di luar negara.
“Kami masih menyiasat kes ini dan kami telah mengerahkan semua sumber kami untuk mencarinya,” kata ketua polis hal ehwal jenayah awam Bali, Djuhandani Rahardjo Puro dalam satu sidang akhbar hari ini.
Warga Rusia berumur 32 tahun itu ditangkap di sebuah kafe di Kuta pada 2019 kerana menjual dadah kepada pelancong lain. Dia dihukum penjara 18 bulan dan dibebaskan pada 3 Februari lalu.

Ketika keluar dari penjara Kerobokan, dia diserahkan kepada pegawai imigresen sementara menunggu untuk diusir.
Polis berkata, Kovalenko melepaskan diri selepas dia menerima kunjungan daripada rakannya yang merupakan seorang wanita Rusia dikenali sebagai Ekaterina Trubkina yang kini juga diburu kerana membantu Kovalenko. – AFP


Dua anggota terlibat gangguan seksual ditukar penugasan
Oleh AHMAD SHAHERMAN SHAMSURI

15 Februari 2021, 7:46 pm
PETALING JAYA – Dua anggota polis yang didakwa terbabit dalam kejadian gangguan seksual terhadap pemandu kereta wanita di dua sekatan jalan raya (SJR), baru-baru ini tidak digantung tugas, sebaliknya ditukarkan penugasan ke bahagian lain.
Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya berkata, tindakan itu diambil sehingga siasatan selesai dijalankan ke atas kedua-dua anggota terbabit.
Kata Zamri, pihaknya juga telah merakam percakapan kedua-dua wanita berkenaan bagi mendapatkan gambaran yang lebih jelas mengenai kejadian sebenar.
“Kedua-dua anggota berkenaan telah dikeluarkan daripada penugasan SJR dan diarahkan membuat kerja di bahagian lain termasuk pengurusan.
“Mereka tidak digantung tugas atau ditahan kerja seperti yang dilaporkan beberapa media sebelum ini,”katanya ketika dihubungi Kosmo! di sini hari ini.
Mengulas lanjut, Zamri berkata, proses siasatan ini dijalankan secara telus dan teliti mengikut prosedur dalam penyiasatan termasuk mencari saksi lain atau rakaman yang dapat mengesahkan dakwaan berkenaan.

Sebelum ini media melaporkan, dua wanita telah memuat naik di laman sosial masing-masing mendakwa mereka diganggu secara seksual oleh anggota polis bertugas ketika melalui SJR.
Dalam kejadian di Jalan Duta, Kuala Lumpur, Jumaat lalu, seorang wanita mendakwa ditanya sama ada memakai baju dalam oleh anggota polis bertugas, selain diberi jaminan tidak akan disaman jika menunjukkan kepadanya.
Sementara itu, dalam satu lagi kejadian, seorang lagi wanita mendakwa seorang anggota polis ingin berkenalan dengannya selepas anggota itu meminta nombor telefon bimbitnya juga ketika melalui sekatan di Pulau Pinang baru-baru ini.-K! ONLINE


Pengarah syarikat ditahan sebabkan jerebu
Oleh MOHD YUNUS YAKKUB

15 Februari 2021, 7:44 pm
KLANG – Seorang pengarah sebuah syarikat berkaitan pengangkutan ditahan hari ini bagi membantu siasatan kes pembakaran terbuka di tanah miliknya sehingga disyaki menyebabkan jerebu di Johan Setia, di sini.
Penahanan suspek lelaki berusia 40an yang juga merupakan pemilik tanah tersebut dilakukan pukul 2.30 petang di sekitar daerah ini oleh sepasukan pegawai Jabatan Alam Sekitar (JAS) Selangor.
Pengarah JAS Selangor, Nor Aziah Jaafar berkata, siasatan mendapati pembakaran terbuka itu dilakukan di keseluruhan tanahnya seluas 0.8 hektar sejak tiga minggu lalu.
Katanya, tindakan suspek itu dipercayai bertujuan membersihkan tanah itu untuk pembinaan gudang.
“Pembakaran tersebut itu telah menyebabkan jerebu setempat apabila status Indeks Pencemar Udara (IPU) mencatatkan rekod bacaan melebihi 100 iaitu tidak sihat
“Penahanan suspek dilakukan mengikut Seksyen 37C Akta Kualiti Alam Sekeliling, 1974,” katanya kepada Kosmo! di sini hari ini.

Beliau memberitahu, kawasan revolusi hijau Johan Setia, Klang yang seluas 1618.7 hektar setiap tahun diancam pembakaran terbuka berikutan aktiviti penerokaan tanah secara haram.
Ujarnya, gangguan kawasan itu diburukkan lagi dengan amalan pertanian oleh petani tanaman kontan secara tebas dan bakar serta kawasan tersebut merupakan tanah gambut yang mudah terbakar.
“Kita akan melakukan lebih banyak tangkapan selepas ini berikutan masalah pembakaran terbuka yang tidak berkesudahan terutama sewaktu musim panas dan kering.
“Pemilik tanah bertanggungjawab memastikan tanah mereka tidak diceroboh oleh pihak-pihak tertentu bagi melakukan pembakaran terbuka,” tegasnya.
Mengulas lanjut, Nor Aziah menjelaskan kes disiasat mengikut Seksyen 29A, Larangan Atas Pembakaran Terbuka, Akta Kualiti Alam Sekeliling, 1974 yang membawa hukuman tegas iaitu denda tidak melebihi RM500,000 atau penjara tidak melebihi 5 tahun atau kedua-duanya, jika disabitkan kesalahan. -K!ONLINE


1,200 warga Myanmar diusir 23 Februari ini
Oleh NOR IDAYU BOSRO

15 Februari 2021, 7:53 pm
PUTRAJAYA – Jabatan Imigresen akan mengusir 1,200 warga Myanmar yang ditahan di Depot Imigresen di negara ini menggunakan kapal Tentera Laut mulai 23 Februari ini.
Ketua Pengarahnya, Datuk Khairul Dzaimee Daud berkata, program penghantaran pulang itu bagaimanapun tidak membabitkan pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR) atau etnik Rohingya
Beliau berkata, program itu sebaliknya hanyalah sebahagian daripada proses biasa pengusiran warganegara Myanmar di dalam Depot Imigresen.
“Warganegara Myanmar yang terlibat terdiri daripada mereka yang ditahan kerana melakukan pelbagai kesalahan di bawah Akta Imigresen 1959/63 dan Peraturan-Peraturan Imigresen 1963.
“Kesalahan terbabit termasuklah tiada dokumen pengenalan diri (Seksyen 6(1)(c)), tinggal lebih masa (Seksyen 15(1)(c)) dan salah guna pas lawatan (Seksyen 39(b)),” katanya dalam satu kenyataan di sini hari ini.
Sebelum ini, media melaporkan Malaysia akan menghantar pulang 1,200 warga Myanmar selepas pemerintah tentera Myanmar, yang melakukan rampasan kuasa pada 1 Februari lalu menawarkan tiga kapal tentera laut bagi membawa mereka pulang. -K! ONLINE


14 individu berjudi dalam rumah diberkas
Oleh SHAMSUL KAMAL AMARUDIN

15 Februari 2021, 8:11 pm
LUMUT – Seramai 14 individu termasuk remaja perempuan berusia 18 tahun yang sedang leka bermain judi dicekup dalam satu serbuan polis di Sitiawan di sini awal pagi semalam.
Dalam operasi di sebuah rumah pada pukul 1.35 pagi itu, polis merampas wang tunai berjumlah RM5,926, 112 biji batu domino, 52 keping kad daun terup dan dua biji dadu.
Ketua Siasatan Jenayah Perak, Senior Asisten Komisioner Anuar Othman berkata, ketika ditahan, mereka terdiri daripada sembilan lelaki dan lima wanita berusia 18 hingga 28 tahun sedang leka bermain judi Gin Rummy dan Ngau.
“Mereka ditahan menerusi Ops Limau/Ops Dadu dan kes disiasat mengikut Seksyen 6(1) Akta Rumah Judi Terbuka 1953,” katanya.
Beliau memberitahu, semakan mendapati mereka merupakan penduduk setempat dan tidak mempunyai rekod jenayah.
Dalam operasi itu, Ibu Pejabat Polis Daerah Manjung mengeluarkan kompaun ke atas semua individu itu kerana tiada penjarakan fizikal. K! ONLINE


SPRM tahan dua pengarah buat tuntutan palsu PSU
Oleh KHAIRUL MOHD. ALI

15 Februari 2021, 6:16 pm
JOHOR BAHRU – Suruhanjaya Pencegahan Rasuah Malaysia (SPRM) Johor hari ini menahan dua pengarah syarikat swasta kerana dipercayai mengemukakan tuntutan palsu kepada Pertubuhan Keselamatan Sosial (Perkeso).
SPRM dalam satu kenyataan memberitahu, kedua-dua suspek itu didakwa melakukan tuntutan palsu berkaitan program Subsidi Upah (PSU) di bawah pakej Penjana.
Pengarah SPRM Johor, Datuk Azmi Alias yang dihubungi pemberita mengesahkan penangkapan kedua-dua suspek berkenaan.
“Suspek yang merupakan seorang lelaki dan wanita masing-masing berusia 60 dan 64 tahun iut ditahan di Pejabat SPRM Johor pagi ini.
“Mereka akan dibawa ke Mahkamah Sesyen Johor Bahru pagi esok untuk pertuduhan,” ujarnya dalam kenyataan hari ini.
Tegasnya, SPRM memandang serius perkara ini kerana ia melibatkan isu ketirisan khususnya terhadap bantuan yang telah disalurkan kerajaan bagi meringankan bebenan rakyat dalam tempoh pandemik Covid-19 ini.

Kes disiasat mengikut Akta SPRM 2009. – K! ONLINE


Tujuh lori bawa hasil hutan secara haram disita
Oleh MUHAMAD TARMIZE MOHD NOR

15 Februari 2021, 7:08 pm
IPOH – Sebanyak tujuh buah lori yang membawa hasil hutan secara haram disita Jabatan Perhutanan Perak dalam Ops Oren yang dilaksanakan selama empat hari berakhir Jumaat lalu.
Jabatan Perhutanan Perak dalam satu kenyataan berkata, menerusi operasi bersepadu itu, pihaknya telah memeriksa 50 buah lori pelbagai saiz di 15 sekatan jalan raya (SJR) melibatkan lima daerah hutan iaitu Hulu Perak, Kuala Kangsar, Larut dan Matang, Kinta-Manjung dan Perak Selatan.
Jelasnya, daripada pemeriksaan tersebut, tujuh lori bersama muatannya telah disita Jabatan Perhutanan kerana gagal mengemukakan apa-apa dokumen (pas pemindah) bagi membawa hasil hutan.
“Semua pemandu dan kelindan lori berkenaan ditahan Jabatan Perhutanan untuk siasatan lanjut sebelum dibebaskan dengan jaminan polis.
“Kesemua barang rampasan dibawa ke stor barang rampasan milik Jabatan Perhutanan,” ujarnya.
Menurutnya, semua mereka disiasat mengikut Seksten 68(1), Seksyen 68(2) dan Seksyen 40(1) Enakmen Akta Perhutanan Negara 1984.

Katanya, secara keseluruhannya, Ops Oren berjaya mencapai objektif dan matlamat pelaksanaannya dalam memantau serta memeriksa semua kenderaan khasnya lori yang membawa hasil hutan dari Hutan Simpanan Kekal (HSK), tanah kerajaan atau tanah milik di Perak sepanjang tempoh musim perayaan Tahun Baru Cina. K! ONLINE


4,521 kes sembuh, 2,176 kes baharu
Oleh SITI A'ISYAH SUKAIMI

15 Februari 2021, 6:31 pm
PUTRAJAYA – Sebanyak 2,176 kes baharu dilaporkan hari ini, menjadikan jumlah kes positif Covid-19 di negara ini sebanyak 266,445 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, satu kes import mendapat jangkitan dari luar negara manakala sebanyak 2,175 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 47,135 kes.
“Sebanyak 10 kes kematian turut dilaporkan dan jumlah kes kematian Covid-19 di negara ini mencatatkan 9 kes.
“Terdapat 4,521 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 218,335 kes,” katanya dalam satu kenyataan akhbar di sini hari ini.
Ujarnya, terdapat 260 kes positif sedang dirawat di Unit Rawatan Rapi dengan 112 kes memerlukan bantuan pernafasan. -K! ONLINE


Rugi RM50,000, projek tanaman komersial dimusnahkan gajah liar
Oleh ABDUL RASHID ABDUL RAHMAN

15 Februari 2021, 6:52 pm
JERANTUT – Tiga pengusaha pertanian di Lembah Gelanggi di sini mengalami kerugian kira-kira RM50,000 apabila kawasan projek tanaman komersial mereka dimusnahkan sekumpulan gajah liar awal pagi hari ini.
Ketua Projek Pertanian Lembah Gelanggi, Zainul Ismail berkata, dalam kejadian kira-kira pukul 4 pagi itu gajah liar berkenaan memusnahkan hampir keseluruhan kawasan pertanian seluas 11.2 hektar yang ditanam dengan pisang, tebu, nanas dan sayur-sayuran.
“Sekumpulan gajah liar antara 10 hingga 12 ekor itu mula menceroboh kawasan berkenaan pada awal pagi dengan merosakkan pagar dawai di kawasan tanaman bersempadan dengan hutan berdekatan Felda Kota Gelanggi.
“Kejadian ini sudah berlaku hampir 20 kali sejak awal Januari tahun ini. Bagaimanapun kali ini gajah liar tersebut semakin ‘mengganas’ sehingga merosakkan hampir keseluruhan tanaman di sini,” katanya.
Jelasnya, tanaman pisang, nanas dan tebu yang sudah mencapai tahap matang dan boleh dipasarkan penghujung bulan ini telah dirosakkan gajah tersebut.
Katanya, dia bersama pengusaha lain yang kerap berkawal di pondok ladang di situ tidak dapat menghalau gajah berkenaan yang dilihat semmakin agresif serta boleh mengancam keselamatan.

“Pelbagai cara sudah kita lakukan untuk menghalaunya seperti membakar tayar terpakai, membakar mercun dan membina pagar dawai namun semuanya gagal. Kini projek membina parit berdekatan sempadan hutan sedang dilakukan sebagai alternatif terakhir.
“Kami sudah hantar surat aduan secara rasmi kepada Jabatan Perlindungan Hidupan Liar dan Taman Negara (Perhilitan) tetapi belum ada tindakan lanjut,”ujarnya. K! ONLINE


PKPD di Penjara Tapah
Oleh MOHD RASDAN AHMAD

15 Februari 2021, 7:34 pm
PETALING JAYA – Setelah membuat penilaian risiko bersama pelbagai agensi dalam Jawatankuasa Teknikal perintah kawalan pergerakan (PKP), Kerajaan bersetuju untuk melaksanakan Perintah Kawalan Pergerakan Diperketatkan (PKPD) di Penjara Tapah dan Kuarters Kakitangan, Tapah, Perak bermula 16 Februari sehingga 1 Mac nanti.
Menteri Kanan Keselamatan, Datuk Seri Ismail Sabri Yaakob berkata, sehingga kini, Kementerian Kesihatan (KKM) telah melaksanakan 187 ujian saringan ke atas
kontak rapat dan daripada jumlah itu, sebanyak 55 kes positif Covid-19 telah direkodkan.
“Pelaksanaan PKPD ini untuk memudahkan KKM melaksanakan saringan secara bersasar ke atas semua tahanan, kakitangan serta kontak rapat yang terlibat untuk memastikan tiada jangkitan dalam komuniti.
“Prosedur operasi standard (SOP) PKPD di penjara ini sama seperti yang diumumkan sebelum ini termasuk pergerakan keluar masuk dan lawatan oleh ahli keluarga adalah tidak dibenarkan,” katanya dalam satu kenyataan hari ini. – K! ONLINE.


31 individu tidak pakai pelitup muka dikompaun
Oleh YATIMIN ABDULLAH

15 Februari 2021, 6:24 pm
KUALA KRAI – Seramai 31 individu yang tidak memakai pelitup muka sepanjang Perintah Kawalan Pergerakan (PKP) 2.0 di daerah ini dikenakan kompaun.
Ketua Polis Daerah Kuala Krai, Superintendan Suzaimi Mohamed berkata, jumlah tersebut bermula daripada pelaksanaan PKP 2.0 pada 16 Januari lalu sehingga semalam.
Jelas beliau, polis tidak akan berkompromi dengan individu atau pihak yang melanggar prosedur operasi standard (SOP) sepanjang tempoh PKP 2.0.
“Jumlah keseluruhan kompaun yang dikeluarkan sejak PKP 2.0 hingga semalam di daerah ini ialah 60 kes. Daripada jumlah tersebut, tidak memakai pelitup muka merupakan kesalahan yang paling banyak dikesan,” ujarnya.
Beliau berkata demikian kepada pemberita selepas turun padang bersama Skuad Pertubuhan Keselamatan Sosial (Perkeso) Prihatin Kuala Krai di Kampung Cabang Tiga Gemas, Jalan Sungai Sam-Dabong di sini hari ini. K! ONLINE


Pakailah otak! Michael Ang berang difitnah langgar SOP
15 Februari 2021, 7:24 pm
PETALING JAYA – Pakailah otak! Itu respons pengarah drama Michael Ang menyelar tindakan sesetengah pihak yang memfitnah dirinya melanggar prosedur operasi standard (SOP) ketika menjalankan penggambaran sebuah drama.
Dalam sebuah hantaran Instagramnya, Michael memuat naik sebuah video memaparkan lokasi penggambaran drama arahannya bertajuk Angkara Cinta yang dilakukan di sebuah hotel di Ipoh, Perak. Menurutnya, semua kerja-kerja penggambaran masih dilakukan dalam persekitaran dan tidak keluar dari pagar hotel terbabit.
MICHAEL Ang menunjukkan lokasi penggambaran yang dilakukan di sebuah hotel di Ipoh, Perak.
Menurut pengarah berusia 45 tahun itu, salah faham tersebut timbul selepas ada pihak sengaja memuat naik beberapa keping gambar ketika penggambaran sedang berlangsung dan mendakwa kru produksinya tidak mematuhi SOP ditetapkan, melakukan penggambaran di luar studio (outdoor) selain tidak memakai topeng pelitup muka.
“Salam semua. Video menjelaskan kepada penggiat-penggiat seni, PM Malaysia, persatuan-persatuan tersohor dan produser terkaya Malaysia yang menuduh aku tak ikut SOP sebab jalani penggambaran di lokasi luar.
“Tanpa memeriksa atau telefon tanya, mereka buat laporan dan tularkan! Sila leret gambar seterusnya untuk lihat foto yang diviralkan.
“Gambar pakcik (pelakon tambahan) itu adalah orang yang meminta gambar di lokasi daripada staf kemudian sebarkannya. Motif dia minta gambar itu pun saya tidak tahu. Sama ada orang suruh buat atau tidak, aku husnuzon saja,” tulisnya.

Tambah pengarah drama Perempuan Tanpa Dosa itu lagi, dia berasa simpati kerana fitnah tersebut telah menyusahkan ramai pihak terutamanya Perbadanan Kemajuan Filem Nasional (Finas) yang terpaksa meminta petugasnya berkejar ke Ipoh untuk melakukan siasatan.
SUASANA di lokasi penggambaran drama Michael Ang.
“Paling kasihan pihak Ahmad Idham (Ketua Pegawai Eksekutif Finas) yang terpaksa menyuruh petugasnya datang ke Ipoh pada waktu cuti umum untuk soal siasat kami mengenai benda bodoh macam ini.
“Sudah-sudahlah kau orang yang busuk hati tu, pergi bersihkan jiwa kau dan cari rezeki halal. Bukannya menutup periuk nasi kawan-kawan kau, ahli persatuan kau!” katanya lagi.
Terdahulu, Menteri Kanan (Pertahanan) Datuk Seri Ismail Sabri mengumumkan semua aktiviti sektor industri kreatif boleh beroperasi semula tetapi perlu mematuhi SOP ketat yang telah ditetapkan dalam sidang akhbar yang berlangsung 9 Februari lalu.
Antara SOP baharu yang ditetapkan ialah kapasiti kru produksi untuk mana-mana pengambaran drama dan program hiburan hanya untuk 20 orang sahaja.
Sementara itu, tempoh operasi penggambaran pula dihadkan dari pukul 8 pagi sehingga 10 malam sahaja. – K! ONLINE


Orang Asli Bateq dan tembakau berpisah tiada
Oleh ABDUL RASHID ABDUL RAHMAN

15 Februari 2021, 6:08 pm
JERANTUT – “Tak ada beras tak apa, boleh cari ubi kayu. Kalau tidak ada tembakau, boleh mati,” demikian reaksi Menderu Cemetong,50, ketika menerima bantuan keperluan makanan di Kampung Aur dekat Kuala Tahan di sini hari ini.
Bantuan berupa makanan sumbangan pelbagai pihak kepada masyarakat Orang Asli Bateq itu disampaikan oleh Pengerusi Bird Group Taman Negara (BGTN) Roslan Abu Kasim.
Menderu berkata, dia dan penduduk di Kampung Orang Asli Bateq itu berasa tertekan apabila telah berhari-hari kehabisan stok tembakau.
“Kami telah berjimat-jimat guna tembakau, stok tembakau yang diterima hari ini amat mengembirakan kami.
“Terima kasih kepada Roslan yang membawa bekalan tembakau yang akan dikongsi bersama kami sebelum stok baharu sampai,”katanya.
Dalam pada itu, Roslan berkata, BGTN yang menjadi pemudah cara menyampaikan barang keperluan sumbangan pelbagai pihak kepada masyarakat Orang Asli Bateq di Taman Negara Kuala Tahan.

Katanya, sebanyak 115 pek makanan sumbangan pelbagai pihak dihantar ke tujuh buah kampung Orang Asli Bateq sejak semalam bagi membantu meringankan beban mereka. K! ONLINE


PKPD di Penjara Sungai Udang dilanjutkan
Oleh MOHD RASDAN AHMAD

15 Februari 2021, 7:31 pm
PETALING JAYA – Setelah membuat penilaian risiko bersama pelbagai agensi dalam Jawatankuasa Teknikal perintah kawalan pergerakan (PKP), Kerajaan bersetuju untuk melanjutkan perintah kawalan pergerakan diperketat (PKPD) di Penjara Sungai Udang Melaka Tengah, Melaka.
Menteri Kanan Keselamatan, Datuk Seri Ismail Sabri Yaakob berkata, perintah tersebut akan dijalankan bermula 17 Februari sehingga 2 Mac 2021 kecuali yang tinggal di Kuarters Kakitangan dan PKRC Penjara Sungai Udang ditamatkan pada 16 Februari (esok) seperti yang dijadualkan.
“Kerajaan sebelum ini telah melaksanakan PKPD di Penjara Sungai Udang dan Kuarters Kakitangan, Melaka Tengah, Melaka yang dijadualkan tamat pada 16 Februari.
“Sehingga kini, Kementerian Kesihatan (KKM) telah melaksanakan 1,234 ujian saringan dan daripada jumlah itu, secara kumulatif, sebanyak 331 kes telah direkodkan,” jelasnya dalam satu kenyataan hari ini.
Tambah Ismail Sabri, KKM mengesahkan peningkatan kes masih berlaku dalam kalangan tahanan dan terdapat baki 21 sampel saringan yang sedang menunggu
keputusan.
“Walaubagaimanapun, penularan kes positif Covid-19 ini tidak melibatkan kakitangan dan ahli keluarga yang tinggal di kuarters,” katanya.- K! ONLINE.


Mendiang sempat peluk, cium isteri
Oleh IVAN AMIRUL

15 Februari 2021, 7:29 pm
KOTA KINABALU – “Suami (mendiang) kerap memeluk dan mengucup dahi seolah-olah tahu dia akan pergi (meninggal dunia). Tak sangka itu pelukan terakhir suami.”
Demikian reaksi Tracyla Josephine Thimothy Dapil, 25, yang merupakan balu mendiang Lans Koperal Bradford Bernard.
Bradford Bernard, 28, maut selepas motosikalnya dirempuh sebuah kereta dipandu lelaki berusia 58 tahun dipercayai berada di bawah pengaruh alkohol di Jalan Kluang-Teck Wah Heng, Kluang, Johor pada Jumaat lalu.
Tracyla memberitahu, kali terakhir dia berhubung dengan mendiang suaminya pada pukul 10 malam, Jumaat lalu.
Artikel berkaitan : Lans Koperal maut dilanggar pemandu mabuk
“Suami saya beritahu dia baru selesai tugas dan hendak pulang ke rumah. Jadi saya minta dia berhati-hati semasa menunggang motosikal.

“Saya rasa tidak sedap hati jadi menghubunginya menerusi WhatsApp sekali lagi pada pukul 10.29 malam, tetapi tak pasti suami sempat membaca atau tidak” ujarnya ketika ditemui semasa menyambut ketibaan mayat mendiang di Lapangan Terbang Antarabangsa Kota Kinabalu di sini hari ini.
Dalam pada itu, Tracyla turut memaklumkan perancangan suami yang mahu dia berpindah ke Johor pada pertengahan tahun ini selepas dia berhenti kerja di sebuah syarikat swasta.
“Kami juga merancang untuk berpindah semula ke Sabah selepas suami genap lima tahun bertugas di Johor.
“Mendiang suami sebelum ini memang ada menyatakan perancangannya mahu balik dan bertugas di Sabah,” katanya kali terakhir bertemu mendiang suaminya pada 2 Februari lalu.
Mayat Bradford Bernard dihantar ke Sabah menggunakan penerbangan pesawat Malaysia Airline MH2614 dan tiba di Kota Kinabalu kira-kira pada pukul 3.30 petang tadi.
Mendiang kemudian dibawa ke rumah keluarganya di Kampung Inobong, Penampang. K! ONLINE


Mayat wanita ditemui terapung
Oleh NUR HUDA MUSA

15 Februari 2021, 4:49 pm
PETALING JAYA – Mayat seorang wanita ditemui terapung di tengah-tengah tasik berhampiran pusat beli-belah Amcorp Mall, di sini pagi tadi.
Pegawai Bomba Kanan (PBK) II, Abdul Rahman Abdullah berkata, pihaknya menerima panggilan berhubung penemuan mayat tersebut kira-kira pukul 10.40 pagi.
“Setelah anggota sampai di lokasi, memang benar terdapat mayat wanita berusia lingkungan 20-an terapung di tengah tasik sejauh tujuh meter dari daratan.
“Anggota bertugas membuat size up di lokasi dan mengangkat mangsa menggunakan bot,” ujarnya ketika dihubungi Kosmo! di sini hari ini.
Abdul Rahman berkata, mayat tersebut kemudian diserahkan kepada pihak polis untuk tindakan selanjutnya.
Sementara itu, Ketua Polis Daerah Petaling Jaya, Nik Ezanee Mohd. Faisal ketika dihubungi mengesahkan penemuan mayat tersebut. – K! ONLINE


Kelantan benarkan 20 individu hadir majlis akad nikah
Oleh ROSLIZA MOHAMED

15 Februari 2021, 5:34 pm
KOTA BHARU – Jawatankuasa Kerja Keselamatan Negeri (JKKN) Kelantan bersetuju untuk membenarkan seramai 20 orang individu berada di dalam satu-satu majlis akad nikah di negeri ini.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, perkara itu dipersetujui dalam Mesyuarat Khas Jawatankuasa Kerja Keselamatan Negeri (JKKN) yang dipengerusikan oleh Menteri Besar Kelantan, Datuk Ahmad Yakob hari ini.
“Kerajaan negeri bersetuju untuk membenarkan majlis akad nikah dihadiri seramai 20 orang sepanjang tempoh Perintah Kawalan Pergerakan (PKP).
“Sebelum ini, hanya tujuh orang dibenarkan berada dalam majlis akad nikah, namun kini kerajaan memberi kelonggaran dengan membenarkan 20 individu masing-masing 10 orang (sebelah pengantin wanita) dan selebihnya pengantin lelaki,” katanya selepas menghadiri Mesyuarat Khas JKKN di Kompleks Kota Darulnaim di sini hari ini.
Jelasnya, kerajaan negeri juga akan memaklumkan perkara itu kepada Jabatan Hal Ehwal Agama Islam Kelantan (Jaheaik) dalam masa terdekat.
Bagaimanapun, ujarnya, majlis kenduri kahwin masih tidak dibenarkan lagi sepertimana yang telah dimaklumkan oleh pihak kerajaan. K! ONLINE


Kaunter JPJ terus beroperasi dengan SOP
Oleh MOHD. HUSNI MOHD. NOOR

15 Februari 2021, 5:47 pm
PUTRAJAYA – Kaunter Jabatan Pengangkutan Jalan (JPJ) di seluruh negara tetap beroperasi seperti biasa sepanjang tempoh Perintah Kawalan Pergerakan (PKP) bermula 13 Januari lalu.
Bagaimanapun, operasi itu mengambil kira langkah berjaga-jaga dan prosedur operasi standard (SOP) yang ketat sebagaimana digariskan Majlis Keselamatan Negara (MKN) dan Kementerian Kesihatan (KKM).
JPJ menerusi satu kenyataan berkata, pihaknya mengambil maklum mengenai laporan berita yang diterbitkan sebuah akhbar bertajuk ‘JPJ diminta terus buka kaunter untuk atasi kehabisan pelekat cukai jalan’ pada 13 Februari lalu.
“Kita ingin memaklumkan bahawa perkhidmatan kaunter JPJ di seluruh negara beroperasi seperti biasa sepanjang PKP.
“Namun, keutamaan diberikan bagi urusan berkaitan Kenderaan Perdagangan dan Lesen Vokasional (GDL dan PSV) sahaja bagi memastikan jumlah pelanggan terkawal bagi mengekang penularan pandemik Covid-19,” ujarnya hari ini.
Jelasnya, bagi urusan persendirian pula, Menteri Pengangkutan, Datuk Seri We Ka Siong sudah memberi pengecualian bagi memperbaharui Lesen Kenderaan Motor (LKM) dan Lesen Memandu Kompeten (CDL) bermula 1 Februari  hingga 31 Mac depan.

Ujarnya, cetakan disk LKM adalah dikecualikan tetapi pemilik kenderaan perlu memastikan kenderaan mereka memiliki pelindungan insurans yang sah sepanjang tempoh pengecualian itu. K! ONLINE


24 ketulan mampat ganja ditemui dalam hutan simpan
Oleh MOHD. RAFIE AZIMI

15 Februari 2021, 4:59 pm
JITRA – Polis menemui sebanyak 24 ketulan mampat disyaki dadah jenis ganja yang disembunyikan di kawasan cerun bukit di Hutan Simpan Sungai Badak di Bukit Kayu Hitam dekat sini semalam.
Guni plastik berisi ketulan mampat ganja dianggarkan seberat 24.7 kilogram (kg) dan bernilai RM60,000 itu ditemui sepasukan polis dari Balai Polis Bukit Kayu Hitam kira-kira pukul 7 malam.
Lokasi tersebut terletak kira-kira 500 meter dari Thailand.
Ketua Polis Daerah Kubang Pasu, Superintendan Mohd. Ismail Ibrahim berkata, bertindak atas maklumat, sepasukan anggotanya melakukan pemantauan dan pemerhatian di kawasan hutan simpan itu sebelum menemui satu guni plastik.
“Guni plastik itu ditemui dalam keadaan berikat di kawasan tersorok di cerun bukit, seterusnya anggota membuat pemerhatian ke atas barangan tersebut.
“Walau bagaimanapun, tiada sebarang pergerakan individu dikesan menghampiri guni berkenaan,” katanya pada sidang akhbar di Ibu Pejabat Polis Daerah Kubang Pasu di sini hari ini.

Katanya, polis kemudian merampas dan membawa pulang guni itu ke Balai Polis Bukit Kayu Hitam untuk tindakan lanjut. – K! ONLINE


Pemohon bantuan PERMAI 2021 tidak perlu lalui saringan kelayakan
Oleh MOHD. HUSNI MOHD. NOOR

15 Februari 2021, 4:45 pm
PUTRAJAYA – Pemandu e-hailing, teksi, bas sekolah dan bas persiaran yang sebelum ini menerima bantuan PRIHATIN 2020 tidak perlu melalui saringan kriteria kelayakan bagi mendapatkan bantuan PERMAI 2021.
Menteri Pengangkutan, Datuk Seri Wee Ka Siong berkata, ketetapan itu dibuat bagi mempercepatkan proses bayaran one-off RM500 menerusi PERMAI 2021 kepada kumpulan berkenaan.
Beliau berkata, pemandu e-hailing, teksi, bas sekolah dan bas persiaran itu dikecualikan daripada melalui proses permohonan bantuan PERMAI 2021.
Menurutnya, bantuan tunai PERMAI itu akan memberi manfaat kepada kira-kira 118,000 pemandu yang telah diluluskan dan mereka yang masih belum membuat permohonan.
“Semua pemandu teksi dan kereta sewa yang telah menepati syarat kelayakan bantuan PRIHATIN sebelum ini diberi kelulusan secara automatik tanpa melalui saringan kriteria kelayakan sekali lagi untuk menerima bantuan PERMAI.
“Bagi pemandu bas persiaran pula, mereka yang telah menepati syarat kelayakan bantuan PRIHATIN sebelum ini juga tidak perlu disaring untuk caruman PERKESO sekali lagi dan hanya saringan lesen memandu yang sah sahaja akan dibuat,” katanya dalam satu kenyataan hari ini.-K! ONLINE


MAIS perkenal sistem e-Faraid
Oleh ISKANDAR SHAH MOHAMED

15 Februari 2021, 4:49 pm
SHAH ALAM – Majlis Agama Islam Selangor (MAIS) memperkenalkan sistem e-Faraid bagi umat Islam menguruskan harta pusaka dengan lebih mudah dan pantas secara atas talian.
Setiausaha MAIS, Dr. Ahmad Shahir Makhtar berkata, e-Faraid MAIS itu merupakan sistem yang dibangunkan merangkumi penawaran perkhidmatan pengurusan harta pusaka, kaedah pengiraan secara faraid dan pengurusan fail serta pelaporan untuk pegawai yang mengurus.
“Ia merupakan sistem pertama seumpamanya dihasilkan oleh MAIS melalui bidang kuasa yang diperuntukkan mengikut Subseksyen 5(4), Enakmen Pentadbiran Agama Islam (Negeri Selangor) 2003.
“Menerusi e-Faraid, pengguna dibekalkan dengan Kalkulator Pengiraan Faraid atau K-Faraid yang bertujuan mendidik mereka memahami kaedah pengiraan dan pembahagian harta pusaka,” katanya dalam satu kenyataan di sini, hari ini.
Pelancaran sistem itu disempurnakan Pengerusinya, Tan Sri Abdul Aziz Mohd. Yusof, sempena perutusan Tahun 2021 dan pelancaran video korporat MAIS di sini, hari ini.
Kata Ahmad Shahir, pengguna yang menggunakan K-Faraid hanya perlu memasukkan butiran waris dan jumlah nilaian harta pusaka peninggalan si mati. -K! ONLINE


Pelajar hilang rupa-rupanya tumpang rumah rakan
Oleh BAHRUDDIN HATTA

15 Februari 2021, 5:58 pm
KUALA KRAI – Seorang pelajar, Nur Ain Fatihah Mohd. Asmawi,16, yang dilaporkan hilang di Kampung Lata Rek sejak lebih sebulan lalu berada dalam keadaan selamat dan kini menumpang di rumah rakannya di Kota Bharu.
Ibunya, Suhaila Ghazali, 41, yang tinggal di Kuala Lumpur menerima panggilan daripada anak perempuannya itu kira-kira pukul 6 petang, Jumaat lalu.
“Saya berasa sangat gembira ketika menerima panggilan telefon. Nur Ain Fatihah memaklumkan dia selamat dan menumpang di rumah seorang rakan di Kota Bharu.
“Dia minta saya supaya tidak risau kerana berada dalam keadaan baik dan akan pulang ke rumah suatu hari nanti,” katanya ketika dihubungi Kosmo! hari ini.
Kosmo! baru-baru ini melaporkan, pelajar Sekolah Agama Rahmaniah itu hilang pada 5 Januari lalu selepas dipercayai keluar untuk belajar di rumah rakannya di Kampung Lata Rek di sini.
Bapa saudaranya, Shahril Ismail,24, menghantar remaja itu di tepi simpang masuk rumah rakannya yang terletak tiga kilometer dari rumah mereka dengan menaiki motosikal kira-kira pukul 2.30 petang.

Remaja itu bagaimanapun tidak pulang ke rumah hingga hari ini.
Mengulas lanjut, Suhaila memberitahu, selepas mendapat panggilan itu mereka kerap berhubung melalui aplikasi WhatsApp dan dia cuba memujuk anaknya supaya pulang ke rumah. K! ONLINE


12 anggota polis kontak rapat pesakit Covid-19
Oleh AIMUNI TUAN LAH

15 Februari 2021, 5:01 pm
GUA MUSANG – Seramai 12 anggota di Ibu Pejabat Polis Daerah (IPD) Gua Musang menjalani kuarantin kendiri di rumah masing-masing selepas dikenal pasti sebagai kontak rapat kepada pesakit positif Covid-19 sewaktu bertugas.
Ketua Polis Daerah Gua Musang, Superintendan Sik Choon Foo berkata, anggota yang terlibat kini menjalani kuarantin sejak kelmarin selama 14 hari selepas mendapat arahan daripada Kementerian Kesihatan Malaysia (KKM).
Katanya, rutin sebagai petugas barisan hadapan banyak terdedah kepada jangkitan Covid-19.
“Kita berharap keputusan yang bakal keluar adalah negatif selain tiada anggota yang dijangkiti.
“Bagaimanapun, setakat ini keadaan masih terkawal dan kita masih mampu untuk melaksanakan tugasan di peringkat daerah,” ujarnya.
Beliau berkata demikian kepada pemberita selepas menerima sumbangan 200 keping pelindung muka daripada Yayasan Pencegahan Jenayah (MCPF) Gua Musang di sekatan jalan raya di Kampung Tanah Putih di sini hari ini.

Hadir sama, Pengerusi MCPF, Che Ibrahim Che Ismail.
Choon Foo berkata, lebih 300 pegawai dan anggota di Ibu Pejabat Daerah Polis (IPD) Gua Musang terlibat dengan tugasan ketika pandemik Covid-19 ini.
Katanya, setiap anggota pelbagai pangkat juga sering diingatkan supaya menjaga SOP ketika menjalankan tugas. K! ONLINE


16 individu dikompaun sambut perayaan dalam kebun
Oleh ABDUL RASHID ABDUL RAHMAN

15 Februari 2021, 4:53 pm
LIPIS – Kedegilan 16 individu termasuk dua wanita mengadakan parti sempena Tahun Baharu Cina di sebuah kebun di Kuala Kechau di sini membawa padah apabila mereka masing-masing dikenakan kompauan RM1,000.
Ketua Polis Daerah Lipis, Superintendan Azli Mohd Noor berkata, dalam serbuan kira-kira pukul 6.45 petang semalam itu kesemua individu berusia 17 hingga 67 tahun itu didapati sedang berkumpul dan menjamu selera dalam sebuah pondok.
“Mereka dengan sengaja telah melakukan kesalahan dibawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.
“Kesemua individu ini juga berkumpul di satu tempat dan melanggar SOP dengan tiada penjarakan fizikal,” katanya.
Tambahnya, kesemua individu terbabit diarahkan supaya mengikuti SOP yang ditetapkan dalam tempoh PKP 2.0. -K! ONLINE


Cederakan tunang adik, lelaki didenda RM1,500
Oleh NUZULSHAM SHAMSUDDIN

15 Februari 2021, 4:56 pm
SELAYANG – Padah mencederakan tunang adik perempuannya dengan menendang dagu lelaki itu, seorang juruteknik didenda RM1,500 oleh Mahkamah Majistret di sini hari ini.
Majistret Nik Mohd. Fadli Nik Azlan menjatuhi hukuman itu ke atas Ahmad Akmal Azhar ,25, selepas tertuduh mengaku bersalah atas pertuduhan yang disabitkan ke atasnya.
Mahkamah juga turut memerintahkan tertuduh  penjara tiga bulan lagi sekiranya gagal membayar denda itu dan tertuduh membayarnya.
Selain Ahmad Akmal turut dituduh atas pertuduhan sama ialah bapa saudaranya, Mohd. Amirudin Mohd. Zain ,29, namun lelaki itu mengaku tidak bersalah.
Mengikut pertuduhan, mereka didakwa bersama-sama dengan sengaja menyebabkan cedera ke atas Muhammad Nuraiman Abdul Shukor ,22, di Sungai Tua, Batu Caves, Gombak di sini pukul 3.30 petang pada  22 Januari lalu.
Berikutan itu pertuduhan dikemukakan mengikut Seksyen 323 Kanun Keseksaan dan dibaca bersama Seksyen 34 kanun sama yang membawa hukuman penjara boleh sampai setahun atau denda maksimum RM2,000 atau kedua-duanya.

Terdahulu Timbalan Pendakwa Raya Khairunnisak Hassni memohon hukuman setimpal berbentuk pengajaran dengan mengambil kira kecederaan ringan yang dialami mangsa selain memohon satu tarikh sebutan untuk tertuduh Mohd. Amirudin.
Mahkamah kemudian membenarkan Mohd.  Amirudin diikat jamin RM2,000 dengan seorang penjamin.
Tarikh 13 April ditetapkan ini untuk sebutan kes dan serahan dokumen. -K! ONLINE


Semua tahanan wanita dipindahkan, CCTV sedang diperbaiki
Oleh ALICIA JOHNY KUEH

15 Februari 2021, 4:03 pm
KUCHING – Semua tahanan wanita dan juvana di Balai Polis Pusat Miri telah ditempatkan di lokap Balai Polis Trafik Miri di sini sebagai langkah meningkatkan aspek keselamatan tahanan.
Pesuruhjaya Polis Sarawak, Datuk Aidi Ismail, mengesahkan hal ini ketika dihubungi hari ini.
Difahamkan langkah tersebut telah diambil berikutan kes rogol membabitkan remaja bawah umur di lokap Balai Polis Pusat Miri Januari lalu.
Beliau turut memberitahu bahawa televisyen litar tertutup (CCTV) di balai polis terbabit sedang dalam proses penambahbaikan sebagai usaha pihak polis untuk meningkatkan ciri-ciri keselamatan.
“Setakat ini, CCTV masih belum dapat membuat rakaman kerana menunggu pihak kontraktor untuk membuat penukaran dekoder.
“Pihak kontraktor telah dilantik oleh ibu pejabat polis Bukit Aman dan kini kita masih menunggu mereka datang untuk menggantikan dekoder yang lama dengan baharu,” katanya. -K! ONLINE


Manis sokong petugas media golongan terawal terima vaksin
Oleh AFIFI HAFIZ MOHD NOR

15 Februari 2021, 3:58 pm
SEREMBAN – Kelab Media Negeri Sembilan (Manis) menyambut baik cadangan supaya petugas media merupakan golongan terawal menerima vaksin Covid-19.
Menurut Pengerusinya, Arfi Ahmad, petugas media terdedah dengan risiko dijangkiti Covid-19 kerana keperluan bekerja di lapangan.
Katanya, tugasan di lapangan memberikan risiko petugas media seperti wartawan, jurugambar dan juruvideo risiko ketika bertugas.
“Petuga media turun dilapangan bagi membuat liputan petugas barisan hadapan yang lain ketika mereka melakukan tugasan seperti di hospital dan sekatan jalan raya.
” Selain itu petugas media juga turut membuat liputan melakukan kerja-kerja sanitasi serta kawasan-kawasan berisiko tinggi khususnya kawasan-kawasan Zon Merah dan lokasi-lokasi perindustrian yang ditutup akibat Covid 19,” katanya dalam satu kenyataan di sini hari ini.
Tambahnya, setelah setahun pandemik ini melanda negara pelbagai ulasan serta liputan media dilakukan khususnya di Negeri Sembilan mengenai Covid 19.

“Sebagai contoh pada Oktober tahun lalu seramai 11 orang pengamal media dinegeri ini melakukan ujian ujian saringan ekoran menjadi konteks rapat kepada salah seorang meter,” tambahnya.
Sebelum ini, ujarnya, Tokoh Wartawan Negara, Tan Sri Johan Jaaffar dan Ketua Pegawai Eksekutif Malaysian Press Institute (MPI), Datuk Chamil Wariya meminta pihak berkuasa dan kerajaan mengiktiraf petugas media cetak, media elektronik dan jurufoto sebagai barisan hadapan ketika pandemik yang melanda negara sejak setahun yang lalu. -K! ONLINE


SKMM,PDRM akan ambil tindakan laman Sugarbook
Oleh MOHD RASDAN AHMAD

15 Februari 2021, 4:34 pm
PETALING JAYA – Suruhanjaya Komunikasi dan Multimedia (SKMM)) memberi amaran akan terus memantau dan menyiasat bersama polis mengenai aplikasi Sugarbook serta akan mengambil tindakan terhadap pengguna serta pemilik platform itu jika didapati melakukan aktiviti yang melanggar undang-undang.
Dalam kenyataan yang dikeluarkan oleh Jabatan Komunikasi Korporat SKMM hari ini berkata, jika terdapat unsur kegiatan pelacuran, tindakan lanjut akan dijalankan oleh Polis Diraja Malaysia (PDRM).
“SKMM mengambil berat dengan gimik pemasaran lama cari teman Sugarbook baru-baru ini yang mendakwa semakin ramai wanita Malaysia terutamanya penuntut universiti, menawarkan diri sebagai Sugar Baby di laman aplikasi tersebut.
“Dakwaan seperti yang terdapat dalam gimik pemasaran itu perlu disiasat untuk disahkan kerana profil pengguna boleh diolah sesuka hati untuk tujuan yang berlainan termasuk bagi memperdaya mangsa,” jelas kenyataan tersebut.
Dalam pada itu, SKMM juga memaklumkan selain daripada Sugarbook, terdapat pelbagai aplikasi lain yang menawarkan perkhidmatan ‘Dating Service atau percintaan dalam talian.
Justeru kata SKMM, pengguna perlu sedar bahawa mereka mudah tertipu dan terdedah kepada risiko jenayah siber sekiranya tidak mengambil langkah keselamatan siber dan kawalan kendiri.

“Risiko scam percintaan akan bertambah dengan terdedah juga kepada malware dan spyware, kebocoran maklumat peribadi dan gangguan seksual,” kata kenyataan itu lagi.
Sehubungan itu, SKMM menasihatkan pengguna aplikasi internet sentiasa berhati-hati memberikan maklumat peribadi ketika melayari media sosial atau aplikasi dalam talian, terutamanya untuk berhubung dengan orang yang tidak dikenali, contohnya di laman pencarian teman. -K! ONLINE.


Tuduh ‘rider’ curi pesanan, lelaki digantung kerja serta-merta
Oleh AHMAD SHAHERMAN SHAMSURI

15 Februari 2021, 4:39 pm
PETALING JAYA – Tindakan seorang lelaki yang menuduh penghantar makanan (rider) mencuri air yang dipesannya melalui aplikasi Grab Food akhirnya membawa padah apabila dia digantung kerja serta- merta oleh majikannya.
Melalui perkongsian di laman Twitter, majikan kepada lelaki yang dikenali sebagai sebagai Ezrin Nazan, Bateriku.com memaklumkan, tindakan gantung kerja itu dilakukan sementara siasatan menyeluruh sedang dilakukan.
“Pihak Bateriku.com memohon maaf dengan tingkah laku kakitangan kontrak, Ezrin Nazan yang telah terlanjur kata dan bahasa dalam mengeluarkan komen yang tidak sopan berkenaan penghantar makanan Grab di laman sosial tempoh hari.
“Di Bateriku.com, kami tidak bertolak ansur dengan sebarang perilaku tidak sopan sama ada di dalam atau di luar organisasi Bateriku.com,” katanya di laman Twitter semalam.
Rata-rata netizen netizen bersetuju dengan langkah yang dibuat oleh Bateriku.com dan menyifatkan tindakan itu tepat dalam memastikan nama baik syarikat itu tidak tercalar.
Terdahulu, seorang pengguna di Twitter yang dikenali sebagai @exmnexmnmn merasa sangat kecewa apabila air minuman yang dipesannya di Starbucks tidak mencukupi ketika dihantar oleh rider.

Pada masa sama, dia menuduh ‘rider’ tersebut telah mencuri salah satu minuman miliknya.
Dia mendakwa memesan tiga cawan minuman terbabit, namun yang tiba hanya dua cawan.
Susulan itu, akaun rasmi Grab Malaysia terus memberi respon di perkongsian tersebut dan menjawab setiap bungkusan yang ditempah akan terus di ‘seal’.
“Tugas ‘rider’ cuma datang ambil pesanan dan terus hantar ke pelanggan.
“Isu ‘rider’ ambil minuman untuk diri mereka sendiri tidak mungkin berlaku kerana mereka tidak dibenarkan buka sebarang bungkusan pelanggan,” katanya.-K ONLINE


259 individu kontak rapat calon SPM positif Covid-19
Oleh ROSLIZA MOHAMED

15 Februari 2021, 4:13 pm
KOTA BHARU – Seramai 64 individu disahkan positif Covid-19 susulan tercetusnya Kluster Pangkal Changgong yang turut melibatkan 41 orang calon Sijil Pelajaran Malaysia (SPM) di sebuah sekolah berasrama di Machang semalam.
Pengerusi Kerajaan Tempatan, Perumahan dan Kesihatan negeri, Dr. Izani Hussin, dalam kes awal direkodkan semalam, seramai 57 individu termasuk 41 calon SPM terbabit disahkan positif Covid-19.
Katanya, susulan daripada kes itu, 259 individu terdiri daripada ibu bapa dan ahli keluarga pelajar sekolah tersebut yang dikenal pasti sebagai kontak rapat telah menjalani ujian saringan Covid-19.
“Tjuh lagi kontak rapat tersebut disahkan positif menjadikan jumlah individu positif menjadikan jumlah keseluruhan seramai 64 orang,” katanya pada sidang akhbar selepas menghadiri mesyuarat khas Jawatankuasa Kerja Keselamatan Negeri (JKKN) di Kompleks Kota Darulnaim di sini hari ini.
Mengulas lanjut, Dr. Izani berkata, jangkitan wabak tersebut dipercayai berpunca daripada komuniti luar iaitu sebelum para pelajar melapor diri di asrama untuk membuat persediaan menduduki SPM. -K! ONLINE


Nazrief Nazri bakal bergelar bapa
Oleh NUR EMIRA SAIZALI

15 Februari 2021, 3:19 pm
PETALING JAYA – Selepas lebih setahun mendirikan rumah tangga, pelakon Nazrief Nazri mengumumkan isterinya, Aizatul Akma kini hamil empat bulan.
Pemilik nama penuh Mohamad Nazrief Mohamad Nazri, 30, itu memaklumkan berita gembira tersebut menerusi satu hantaran Instagram hari ini dengan berkongsi sekeping foto bersama isterinya.
“Saya akan menjadi ayah tidak lama lagi! Alhamdulillah selepas kami kongsi kepada media tentang isu anak, tidak lama kemudian isteri saya maklumkan dia hamil anak sulung.
“Rezeki. Pada mulanya dia melakukan ujian kehamilan sendiri kemudian kami pergi ke klinik untuk sahkan perkara tersebut,” katanya dalam entri berkenaan.

Tangkap layar status yang dimuat naik Nazrief berhubung isterinya yang kini hamil empat bulan.
Pelakon drama Leftenan Zana itu turut mengajak pengikut Instagramnya untuk meneka jantina anak sulungnya.
Sementara itu, isterinya yang juga seorang model itu turut mengucapkan terima kasih atas semua doa yang dikirimkan kepadanya dan bayi dalam kandungan.

“Alhamdulillah, kami akan menerima cahaya mata sulung tidak lama lagi dan kini kandungan sudah berusia empat bulan.
“Kami ingin mengucapkan terima kasih untuk semua doa yang diberikan,” tulisnya ringkas dalam Instagram.
Nazrief dan Aizatul mendirikan rumah tangga pada 15 November 2019 di sebuah premis perkahwinan di sebuah premis acara di ibu negara. – K! ONLINE


NOW mahu Akta Gangguan Seksual dibentang, diluluskan segera
Oleh AHMAD SHAHERMAN SHAMSURI

15 Februari 2021, 4:29 pm
PETALING JAYA – Nation of Women (NOW) menggesa kerajaan membentangkan segera Rang Undang-undang berkaitan Akta Gangguan Seksual agar ia dapat diguna pakai secepat mungkin dalam melindungi kaum wanita.
Presiden NOW, Haniza Mohamed Talha berkata, dengan adanya akta itu nanti, gangguan seksual tidak akan dilihat hanya di tempat kerja, tetapi di lokasi lain seperti ruang awam, tempat persendirian dan lain-lain.
Katanya, gangguan seksual sering berlaku ke atas kaum wanita, namun terpaksa didiamkan kerana khuatir berdepan dengan tindakan yang lebih serius kerana pelakunya adalah majikan atau mereka yang berpangkat di tempat kerja.
“NOW menyambut baik pengumuman ini, berita yang dinanti-nantikan oleh kaum wanita terutama mangsa gangguan seksual yang terpaksa berdiam diri kerana tiada undang-undang yang melindungi mereka.
“Pelaksanaan akta ini juga perlu memastikan pengadu kes mendapat pembelaan dengan segera, tidak membebankan dari segi kos dan melindungi privasi pengadu,” katanya dalam satu kenyataan di sini hari ini.
Haniza yang juga Ahli Dewan Undangan Negeri (ADUN) Lembah Jaya menambah, pelaksanaan akta ini juga mesti meliputi semua bentuk gangguan, termasuk gangguan secara psikologi, penggunaan kata-kata, gambar atau video, gerak laku dan tingkah laku.

Terdahulu, Menteri Pembangunan Wanita, Keluarga dan Masyarakat Datuk Seri Rina Mohd. Harun memberitahu bahawa draf Rang Undang-undang Gangguan Seksual, kini pada peringkat akhir bagi penelitian Jabatan Peguam Negara.
Rang undang-undang berkaitan gangguan seksual dijangka siap Mac depan dan akan dibentangkan pada persidangan Dewan Rakyat akan datang. – K! ONLINE


Nyanyian Elyana ‘Sampai Menutup Mata’ undang sebak peminat
Oleh MOHAMMAD SHAHEMY AZMI

15 Februari 2021, 3:05 pm
PETALING JAYA – Dendangan lagu Sampai Menutup Mata oleh penyanyi Elyana dalam Instagramnya baru-baru ini meruntuh hati pengikutnya sehingga menimbulkan rasa sebak dalam kalangan peminat.
Elyana menujukan lagu berkenaan untuk anak kesayangannya, Cinta Sumayyah yang kini berusia 10 tahun.
“Lagu untuk cintaku,” kata Elyana sambil menyanyikan lagu dendangan asal penyanyi seberang, Acha Septriasa itu.
“Tiba-tiba post ini keluar. Bila dengar rasa sebak terus hati dengar El (panggilan Elyana) menyanyikan lagu ini,” ujar salah seorang pengikutnya dalam Instagram.
Dalam pada itu, Elyana atau nama sebenarnya Erneelya Elyana Emrizal, 33, turut menerima kata-kata doa dan semangat oleh peminatnya supaya penyanyi it uterus kuat melawan penyakit kanser limfoma yang dihidapinya.
“Kak El, moga terus kuat ya. Moga cepat sembut. Allah SWT sayangkan kak El,” kata peminatnya.

Selain peminat, Elyana turut dibanjiri kata-kata semangat oleh rakan-rakan artis antaranya Almy Nadia, Amyza Adnan, Farhan AF dan Haiza.
Sementara itu, dalam ruangan komen, Elyana turut meninggalkan ucapan terima kasih kepada peminatnya yang selama ini banyak mendoakan kesejahteraannya.
“Terima kasih kerana mendoakan saya. Semoga yang baik ini akan berbalik semula kepada awak semua,” ujarnya.
Terdahulu, Kosmo! pada 10 Disember lalu melaporkan bahawa penyakit kanser limfoma yang dihidapinya sejak hampir 10 tahun lalu kini hampir memasuki tahap lima.
Bahkan, kanser tersebut turut menyerang dan merebak ke beberapa organ badannya seperti rahim, hati dan pangkal paha. – K! ONLINE


17,000 pelajar sedia duduki SPM minggu hadapan
Oleh ZAKKINA WATI AHMAD TARMIZI

15 Februari 2021, 4:13 pm
SEREMBAN: Seramai 17,000 pelajar yang bakal menduduki peperiksaan Sijil Pelajaran Malaysia (SPM) 2020 di negeri ini pada 22 Februari depan berada dalam keadaan sihat dan bersedia.
Pengarah Pendidikan negeri, Md. Fiah Md. Jamin berkata, bilik peperiksaan juga kini sedang di peringkat akhir persediaan termasuk daripada segi penyediaan Prosedur Operasi Standard (SOP) supaya peperiksaan berkenaan juga berjalan dengan lancar.
“Kesemua pelajar berkenaan sihat dan baik dan saya yakin mereka bersedia untuk menduduki peperiksaan minggu depan.
“Insya-Allah kami sedang menyediakan bilik peperiksaan dan persediaan dengan SOP, kami harap peperiksaan SPM dapat dilaksanakan dengan baik dan lancar. Taklimat juga akan diberikan oleh pengarah peperiksaan pada petang ini,” katanya.
Beliau berkata demikian kepada pemberita selepas Program Penyerahan Surat Pelantikan dan Amanat Pengarah Kepada Guru Baharu Sekolah Menengah dan Rendah Bilangan 1/2021 yang diadakan secara pandu lalu di Sekolah Kebangsaan (SK) Bandar Seri Sendayan dekat sini hari ini.
Pada majlis tersebut, seramai 79 guru sekolah menengah dan 12 guru sekolah rRendah di seluruh negeri ini menerima surat pelantikan guru baharu hari ini. – K! ONLINE


Mengaku tidak salah tipu bekal sarung tangan jumlah RM7juta
Oleh NUZULSHAM SHAMSUDDIN

15 Februari 2021, 4:22 pm
KUALA LUMPUR – Dua pengarah sebuah syarikat swasta mengaku tidak bersalah di Mahkamah Sesyen di sini hari ini atas pertuduhan menipu seorang ahli perniagaan berhubung pembekalan sarung tangan berjumlah RM7 juta tahun lalu.
Kedua-dua tertuduh iaitu Razalif Mohamad Zain, 30, dan Mohd. Razimi Ramli, 31, membuat pengakuan tidak bersalah itu selepas pertuduhan dibacakan terhadap mereka di hadapan Hakim Datin sabariah Othman.
Mengikut pertuduhan, mereka didakwa bersama-sama telah menipu Mohamad Nor Sakhawi Mod. Subri,29, yang merupakan Pengarah Syarikat Manosa Holding Sdn. Bhd. dengan memperdayakannya untuk mempercayai bahawa boleh membekalkan lebih kurang 670,000 kotak sarung tangan Hartalega Nitrile Examination Glove sedangkan dalam pengetahuan mereka tidak dapat membekalnya.
Perbuatan itu telah mendorong mangsa menyerahkan RM7 juta yang mana mangsa tidak akan menyerahkan wang itu kepada kedua-dua tertuduh sekiranya tidak diperdayakan.
Kesalahan itu didakwa dilakukan di Taman Connought, Cheras  di sini antara Jun 2020 hingga Julai 2020 yang didakwa mengikut Seksyen 420 Kanun Keseksaan dan dibaca bersama Seksyen 34 kanun sama.
Hukuman bagi seksyen itu memperuntukkan penjara tidak kurang setahun dan maksimum 10 tahun dan sebatan dan juga boleh dikenakan denda jika sabit kesalahan.

Dalam prosiding itu, pendakwaan diwakili Timbalan Pendakwa Raya Afiq Nazrin Zaharin manakala kedua-dua tertuduh diwakili peguam Ashraf Appoo.
Mahkamah kemudian membenarkan tertuduh masing-masing diikat jamin RM50,000 dan menetapkan 15 Mac ini bagi sebutan semula kes. -K!ONLINE


Annuar Musa beri keterangan 3 jam
16 Februari 2021, 7:58 pm
PETALING JAYA- Menteri Wilayah Persekutuan, Tan Sri Annuar Musa memberi keterangan kepada pihak polis selama tiga jam berhubung fotonya yang tular didakwa melanggar prosedur operasi standard (SOP).
Beliau menyerahkan kepada pihak polis untuk siasatan lanjut.
“Biarlah polis kumpul maklumat daripada semua pihak secara telus. Kita berikan segala kerjasama yang diperlukan kerana itu tanggungjawab kita,” katanya dalam satu hantaran di laman Facebooknya hari ini.
Ahli Parlimen Ketereh itu turut berkongsi gambar sebuah bangsal di mana gambar tersebut diambil.
Beliau berkata Pengerusi Jawatankuasa Kebun Komuniti membawa dia berteduh beberapa minit untuk menunjukkan contoh sayur-sayuran yang ditanam.
“Di pondok itu saya menegur mengingatkan penganjur kemungkinan akan disalah ertikan, lalu kita sambung berjalan kaki keliling pinggir tasik yg kini menjadi kebun pelbagai sayuran,” ujarnya.

Kosmo! sebelum ini melaporkan, polis akan memanggil Annuar Musa untuk memberi keterangan mengenai dakwaan melanggar SOP Perintah Kawalan Pergerakan baru-baru ini. -K! ONLINE


Netizen terkejut pembaca berita lelaki pakai cheongsam
Oleh MOHD RIDZAUDDIN ROSLAN

16 Februari 2021, 8:02 pm
PETALING JAYA- Gambar seorang pembaca berita lelaki di sebuah stesen televisyen milik kerajaan tular apabila dia dikatakan mengenakan pakaian seakan cheongsam ketika bersiaran pada Tahun Baharu Cina Jumaat lalu.
Tindakan pembaca berita itu, Mohd. Dhihya Sahlan yang mengenakan pakaian tradisi kaum Cina berwarna merah itu turut mendapat pelbagai reaksi berbeza daripada pengguna laman media sosial.
Seorang netizen, Patrick Teoh, menyifatkan, sekiranya gambar itu benar, ia memberi gambaran jurang yang wujud dalam kepelbagaian budaya di Malaysia.
“Pembaca berita dan stesen televisyen itu tidak sedar yang lelaki itu mengenakan cheongsam,” tulisnya.
Bagi Shahron Lim pula, tindakan pembaca berita itu mengenakan cheongsam perlu dihargai berikutan usahanya ketika menyampaikan berita.
“Terima kasih kerana mencuba walaupun ia mungkin mempunyai kesilapan dalam cara pemakaian,” jelasnya.

Difahamkan, berita itu disiarkan di stesen televisyen kerajaan pada Jumaat petang, di mana pembaca berkenaan menyampaikan berita semasa dari negeri Sabah. -K! ONLINE


Analisis ujian saringan masih ikut WHO
Oleh SITI A'ISYAH SUKAIMI

16 Februari 2021, 9:46 pm
PUTRAJAYA – Analisis ujian saringan RTK-Antigen dan RT-PCR yang dijalankan Kementerian Kesihatan (KKM) masih dalam tanda aras yang ditetapkan oleh Pertubuhan Kesihatan Sedunia (WHO).
Ketua Pengarah Kesihatan, Tan Sri Dr. Noor Hisham Abdullah berkata, tanda aras tersebut menetapkan 10 hingga 30 kes negatif bagi setiap satu kes positif.
“Kita lihat ujian RTK-Antigen masih meningkat iaitu hampir 25,000 ujian dijalankan. Justeru, purata ujian bagi RTK-Antigen dan RT-PCR hampir mencecah 41,000 ujian.
“Jadi, kita mencecah iaitu 20 kes negatif untuk setiap kes positif,” katanya pada sidang akhbar di sini hari ini.
Beliau mengulas dakwaan yang mengatakan kes harian semakin menurut berikutan ujian saringan berkurangan.
Dalam pada itu, beliau berkata, penggunaan RTK-Antigen ketika ini digunakan di dalam saringan manakala, ujian RT-PCR dijalankan di hospital untuk diagnostik dengan analisis ujian di 23 makmal swasta dan 13 makmal universiti.

Bagaimanapun, katanya, pada musim perayaan ini juga berkemungkinan kemudahan tidak mempunyai sumber manusia mencukupi untuk menjalankan analisis Covid-19 selain kurang individu menjalani ujian.
Selain itu, beliau berkata, ada antara makmal swasta tidak melaporkan keputusan negatif dalam Sistem Informasi Makmal Kesihatan Awam (SIMKA). -K! ONLINE


Ebit Lew nak beri sumbangan RM200,000
Oleh KOSMO!

16 Februari 2021, 10:04 pm
PETALING JAYA – Pendakwah terkenal, Ebit Lew bermurah hati ingin memberi sumbangan bernilai RM200,000 untuk guru-guru mengajar di rumah ibadat seperti masjid, kuil, tokong dan gereja yang hilang pendapatan.
Ebit Lew melalui satu hantaran di Facebook petang tadi berkata, hadiah itu akan diagihkan kepada 400 orang penerima dengan seorang akan mendapat RM500.
“Doakan ya. Saya nak bagi hadiah Rm 200,000 untuk 400 orang dengan seorang mendapat rm500.
“Hadiah untuk guru yang mengajar di masjid dan surau yang hilang pendapatan. Begitu juga yang berkhidmat di kuil, tokong dan gereja. Boleh hubungi atau WhatsApp 01170315822. Semoga menjadi asbab kebaikan,” katanya.  – K! ONLINE


Baling bom petrol, cemburu bekas kekasih temui cinta baru
Oleh DIYANATUL ATIQAH ZAKARYA

16 Februari 2021, 10:17 pm
MELAKA – Gara-gara cemburu, seorang lelaki bertindak membaling bom petrol di rumah didiami bekas kekasih bersama-sama teman lelaki barunya di Taman Melaka Baru, Batu Berendam, di sini semalam.
Dalam kejadian kira-kira pukul 6 petang itu, suspek berusia 50 tahun dipercayai membaling bahan letupan itu di bahagian dinding luar rumah berkenaan sehingga menyebabkan rak kasut serta bumbung sebuah kereta jenis Honda Jazz terbakar.
Ketua Polis Daerah Melaka Tengah, Asisten Komisioner Afzanizar Ahmad berkata, kejadian disedari pengadu lelaki berusia 49 tahun selepas terdengar bunyi letupan kuat di bahagian hadapan rumah dan bergegas keluar untuk memeriksa keadaan.
Katanya, pengadu bagaimanapun menjumpai satu botol kaca yang mengandungi minyak petrol dipercayai merupakan bom petrol sebelum membuat laporan polis pada pukul 7.45 malam.
“Sepasukan anggota telah ke lokasi dan mendapati terdapat kesan terbakar di rak kasut serta bumbung kenderaan yang diparkir di dalam kawasan rumah.
“Pemeriksaan lanjut turut menjumpai kesan serpihan muncung botol kaca di kawasan kereta pengadu, dipercayai adalah serpihan bom petrol yang dibaling suspek ke dalam pekarangan rumah berkenaan,” katanya ketika dihubungi di sini, hari ini.

Jelasnya, siasatan awal mendapati ia merupakan perbuatan khianat gara-gara cemburu dan sepasukan polis berjaya menangkap suspek pada pukul 10 malam di Taman Bachang Utama.
“Kejadian dipercayai berpunca gara-gara suspek cemburu dengan lelaki tersebut tinggal bersama-sama bekas kekasihnya berusia 46 tahun yang bekerja sebagai ejen pelancong.
“Difahamkan suspek yang bekerja sebagai tukang cat pernah menjalinkan hubungan cinta dengan wanita tersebut selama enam bulan, manakala pasangan itu baru bercinta selama tiga bulan,” katanya.
Afzanizar berkata, dalam tangkapan tersebut, pihaknya turut merampas satu pemetik api dan sebuah kereta jenis Proton Waja beserta serangkai kunci.
Katanya, suspek kini direman sehingga 20 Januari depan bagi membantu siasatan mengikut Seksyen 435 Kanun Keseksaan kerana khianat dengan api. – K! ONLINE


Mahkamah arah kerajaan Belanda batal perintah berkurung Covid-19
Oleh KOSMO!

16 Februari 2021, 8:11 pm
THE HAGUE, Belanda- Sebuah mahkamah Belanda hari ini memerintahkan kerajaan segera memansuhkan perintah berkurung koronavirus  yang mencetuskan rusuhan paling buruk di negara itu dalam tempoh beberapa dekad .
Kerajaan salah menggunakan kuasa darurat untuk menguatkuasakan perintah berkurung meluas kali pertama sejak penjajahan Nazi semasa Perang Dunia Kedua, kata seorang hakim mahkamah daerah The Hague dalam keputusannya.
Kes itu difailkan oleh kumpulan Viruswaarheid yang mengetuai protes membantah sekatan koronavirus di Belanda.
“Perintah berkurung mesti dimansuhkan dengan segera,” kata mahkamah dalam keputusannya.
Kerajaan boleh mencabar keputusan itu tetapi sebarang rayuan tidak dapat memansuhkan arahan hakim tersebut, seorang jurucakap mahkamah berkenaan dipetik sebagai berkata oleh agensi berita ANP
Perintah berkurung pukul 9 malam hingga 4.30 pagi (waktu tempatan) itu bermula pada 23 Januari lalu dan dilanjutkan pada minggu lalu hingga 2 Mac ini.

Rusuhan  tiga malam tercetus selepas perintah berkurung itu dilaksanakan dengan polis terpaksa menggunakan meriam air dan gas pemedih mata untuk menyuraikan tunjuk perasaan termasuk di Amsterdam, Rotterdam serta Eindhoven.
Sementara itu, kerajaan Belanda masih belum memberi maklum balas berhubung perintah mahkamah itu. – AFP


Ular kapak tokong bunuh ayam ditangkap
Oleh ABDUL RASHID ABDUL RAHMAN

16 Februari 2021, 8:16 pm
LIPIS – Seekor ular kapak tokong yang beberapa hari berada di sebatang pokok dan mengganggu ternakan di sebuah reban ayam di Sungai Kerpan 3 di sini berjaya ditangkap oleh anggota Angkatan Pertahanan Awam (APM) hari ini.
Pegawai APM Lipis, Mohd. Azhar Yusof berkata, ular kapak tokong seberat 1.5 kilogram itu berjaya ditangkap kira-kira pukul 4.58 petang oleh anggota APM Lipis.
“Pengadu memaklumkan bahawa ular tersebut sudah beberapa hari berada di dahan pokok dan mengganggu ternakan sehingga seekor ayam mati dengan kesan patukan ular dan beberapa biji telur telah dipecahkan ular berkenaan.
“Pihak APM yang tiba mendapati seekor ular berada di dahan pokok dan mengambil masa selama lapan minit untuk menangkap ular berkenaan,” katanya di sini hari ini.
Tambahnya, tiada kecederaan melibatkan anggota APM dilaporkan dalam operasi itu dan ular berkenaan kemudiannya dilepaskan ke kawasan tidak berpenghuni. – K! ONLINE


Harga Bitcoin lebih AS$50,000
Oleh KOSMO!

16 Februari 2021, 9:21 pm
LONDON – Mata wang kripto Bitcoin melepasi paras AS$50,000 (RM201,500) buat kali pertama hari ini manakala ekuiti Eropah ditutup lega selepas melonjak pada hari sebelumnya berikutan sentimen positif pelabur terhadap pelan rangsangan ekonomi  Presiden Amerika Syarikat, Joe Biden.
Bitcoin melepasi paras AS$50,000 dalam dagangan tengah hari di Eropah untuk diniagakan pada harga AS$50,547.70 (RM203,707) seunit. Harga mata wang kripto itu melonjak 75 peratus sejak permulaan tahun ini.
Sementara itu, harga minyak ditutup pada paras paling tinggi sejak 13 bulan lalu berikutan masalah cuaca sejuk di Texas. Minyak mentah Brent North Sea diniagakan pada harga AS$63.17 (RM254.58) setong manakala minyak mentah West Texas Intermediate didagangkan pada AS$59.83 (RM241.11) setong. – AFP


Bateriku.com terima pesanan makanan ‘prank’ bernilai hampir RM500
16 Februari 2021, 9:28 pm
PETALING JAYA- Susulan tular pekerja kontrak syarikat Bateriku.com., syarikat itu menerima ‘prank’ pesanan makanan yang dihantar ke alamatnya.
Dalam satu kenyataan, Bateriku.com berkata, penghantaran makanan itu dilakukan secara sengaja oleh pihak yang tidak bertanggungjawab yang telah menyusahkan 15 penghantar makanan Foodpanda kira-kira pukul 1.30 tengah hari tadi.
“Kesemua penghantar makanan menyatakan bahawa mereka menerima pesanan ‘prank’ yang beralamat di pejabat kami dimana mereka menunjukan bukti pesanan makanan di aplikasi mereka.
“Kesemua jenis pambayaran untuk pesanan makananan yang ditempah adalah secara tunai berjumlah hampir RM500,” katanya dalam satu kenyataan hari ini.
Ujarnya, pihak Bateriku.com telah memaklumkan kepada Foodpanda untuk menghentikan sebarang penghantaran makanan kepada alamat syarikat tersebut.
Bagaimanapun, niat pihak yang tidak bertanggungjawab itu tidak tercapai apabila Foodpanda tidak mengenakan sebarang caj pembayaran.

“Apa lagi rezeki jangan ditolak, kebetulan waktu makan tengah hari.
“Kesudahannya, makanan yang dipesan oleh ‘prankster’ tadi, sama-sama dikendurikan oleh ‘rider’ Foodpanda dan Hero Bateriku,” tambahnya.
Kosmo! semalam melaporkan, tindakan seorang lelaki yang menuduh penghantar makanan mencuri air yang dipesannya melalui aplikasi GrabFood akhirnya membawa padah apabila dia digantung kerja serta-merta oleh majikannya yang juga syarikat Bateriku.com. -K! ONLINE


Sesi libat urus sedia info tepat mengenai vaksin
Oleh MOHD. HUSNI MOHD. NOOR

16 Februari 2021, 8:12 pm
PUTRAJAYA – Kementerian Kesihatan (KKM) akan menjalankan sesi libat urus yang lebih meluas dengan badan bukan kerajaan (NGO) dan pengamal perubatan swasta bagi memastikan maklumat mengenai vaksin diberikan secara tepat dan sahih.
Ketua Pengarah Kesihatan, Tan Sri Dr. Noor Hisham Abdullah berkata, libat urus itu penting supaya mereka dapat memberi maklumat yang sahih dan bukti yang kukuh mengenai vaksin yang akan diagihkan kelak.
Beliau berkata, perkara itu juga penting supaya rakyat dapat mempercayai vaksin yang akan diguna pakai itu.
“KKM terbuka dengan setiap pandangan individu dan pelbagai pihak mengenai program vaksinasi Covid-19 itu.
“Namun, apa yang penting, KKM menerusi Bahagian Regulatori Farmasi Negara (NPRA) sudah mendapatkan pandangan pakar mengenai vaksin itu.
“Apa yang kita laksanakan ialah kita perlu bersandarkan kepada bukti-bukti saintifik. Sebelum kita luluskan vaksin, NPRA akan melihat kepada kajian klinikal fasa tiga vaksin itu serta keberkesanan dan keselamatan vaksin berkenaan,” katanya pada sidang akhbar hari ini.

Beliau berkata demikian bagi mengulas  pandangan dikeluarkan segelintir pengamal perubatan yang dikesan memberi maklumat tidak tepat mengenai vaksin Covid-19 sehingga menimbulkan kekeliruan dalam masyarakat.
Katanya, jika vaksin itu ada kesan sampingan, KKM akan mengenal pasti laporan-laporan (kesan sampingan) oleh negara-negara lain sebelum memaklumkannya kepada Pertubuhan Kesihatan Sedunia (WHO).
Ditanya persediaan KKM menjelang agihan pertama vaksin Covid-19 di Malaysia bermula 26 Februari ini, Noor Hisham berkata, pihaknya sudah siap siaga sejak Ogos tahun lalu daripada pelbagai aspek.
Menurutnya, KKM sudah menyediakan prasarana bagi mendapatkan vaksin dengan selamat dan menyimpannya dengan selamat. -K! ONLINE


Jurutera rugi RM71,000 ditipu lelaki konon dari syarikat kurier
Oleh DIYANATUL ATIQAH ZAKARYA

16 Februari 2021, 7:51 pm
MELAKA – Seorang jurutera rugi RM71,000 selepas terpedaya dengan penipuan sindiket Macau Scam yang menyamar dari syarikat kurier antarabangsa, bulan lalu.
Ketua Jabatan Siasatan Jenayah Komersial Melaka, Superintendan E. Sundra Rajan berkata, mangsa yang berusia 26 tahun itu menerima panggilan telefon daripada suspek mendakwa kononnya dari pihak DHL Express China pada 26 Januari lalu.
Katanya, suspek kemudian memberitahu ada menerima bungkusan daripada mangsa yang mengandungi kad debit untuk dihantar ke Beijing, China.
“Lelaki tidak dikenali itu turut mengugut mangsa dengan mendakwa dia kini disyaki melakukan kegiatan pengubahan wang haram sebelum berpura-pura menyambungkan panggilan itu kepada pegawai polis dari Beijing China.
“Suspek turut meminta mangsa memuatnaik aplikasi Skype mendakwa bagi memudahkan urusan siasatan dalaman berhubung bungkusan tersebut,” katanya ketika dihubungi di sini, hari ini.
Mengulas lanjut, Sundra berkata, suspek kemudian mengarahkan mangsa memasukkan sejumlah wang sebagai jaminan untuk menyelesaikan kes tersebut.

“Mangsa yang dalam ketakutan telah mengikut arahan suspek dan membuat empat transaksi pembayaran berjumlah RM71,000 ke dua akauan berbeza pada 27 Januari.
“Setelah pembayaran dibuat, suspek masih meminta mangsa memasukkan wang, namun pemuda tersebut tidak mengikuti arahan itu selepas menyedari dirinya telah ditipu. Dia kemudian membuat laporan polis di Balai Polis Bukit Baru, semalam,” katanya.
Katanya, hasil semakan polis mendapati, nombor telefon digunakan suspek berkait dengan empat laporan, manakala nombor akaun tiga laporan menggunakan modus operandi sama.
Katanya, siasatan masih diteruskan mengikut Seksyen 420 Kanun Keseksaan kerana menipu. – K! ONLINE


Pengedar syabu dicekup
Oleh ISKANDAR SHAH MOHAMED

16 Februari 2021, 6:45 pm
KLANG – Kegiatan seorang lelaki mengedar dadah di sekitar daerah ini dan Shah Alam terbongkar selepas dicekup polis bersama sejumlah bahan terlarang itu, semalam.
Ketua Polis Daerah Klang Utara, Asisten Komisioner Nurulhuda Mohd. Salleh berkata, suspek berusia 38 tahun itu ditahan sepasukan anggota Bahagian Siasatan Jenayah Narkotik (BSJN) Ibu Pejabat Polis Daerah (IPD) Klang Utara di Klang Utama di sini, pukul 11.30 malam.
“Hasil pemeriksaan dalam kereta Perodua Myvi dinaiki suspek menemukan sebanyak 20 peket dadah disyaki syabu bernilai RM12,000.
“Selain itu, kita merampas wang tunai berjumlah RM500 yang dipercayai hasil jualan dadah,” katanya dalam kenyataan di sini hari ini.
Menurut beliau, semakan mendapati suspek memiliki tujuh rekod lampau bersabit kes dadah dan jenayah.
“Hasil ujian saringan air kencing ke atasnya turut didapati positif dadah.

“Kita percaya dadah itu diedar suspek di sekitar daerah Shah Alam dan Klang,” ujarnya.
Tambah Nurulhuda, suspek kini direman tujuh hari bagi membantu siasatan mengikut Seksyen 39B Akta Dadah Berbahaya 1952.
Dalam pada itu, beliau memaklumkan pihaknya membuka 38 kertas siasatan melibatkan 44 individu atas kesalahan sepanjang tempoh bermula 1 Januari sehingga semalam.
“Sepanjang tempoh itu, pelbagai jenis dadah dirampas iaitu syabu seberat 437.36 gram (g), heroin (22.40g), ganja (4.71g) dan air ketum (1500 milimeter).
“Keseluruhan rampasan itu dianggarkan berjumlah RM44,770,” katanya. -K! ONLINE


Sekali ‘seluk’ dapat RM500, artis dedah ada kawan jadi sugarbaby
Oleh MOHD. HAIKAL ISA, dan SAIRUL ZAMRI MISRANI

16 Februari 2021, 6:34 pm
PETALING JAYA – Desakan hidup, diabaikan keluarga dan persaingan sesama rakan sebaya yang mengamalkan gaya hidup mewah antara faktor mendorong golongan pelajar universiti khususnya sanggup menggadai maruah bergelar ‘sugar baby’.
Bagaimanapun menurut penyanyi Bunga Is Me, terdapat dalam kalangan rakannya melibatkan diri dalam kegiatan ‘sugar baby’ sejak di bangku sekolah menengah kerana mahu keluar daripada kesempitan hidup.
Menurut pemilik nama Noor Ayu Fatini, 22, itu rakannya terjerumus dalam kegiatan tidak bermoral seawal usia 17 tahun bagi meneruskan persekolahan dan terabai akibat keluarga yang berpecah belah.
“Saya pernah rapat dengan seorang kawan perempuan. Dia pernah beritahu saya, ketika ingin menduduki Sijil Pelajaran Malaysia (SPM), dia berkenalan dengan seorang ‘sugar daddy’ yang menjanjikan bermacam perkara kepadanya.
“Dia pernah beritahu saya, sekali seluk atau pegang bahagian alat sulit, dia boleh dapat wang mudah bermula RM500. Bayangkan kalau dia buat perkara-perkara lain yang lebih ‘daring’.
“Dia juga pernah beritahu saya, dia buat semua itu disebabkan kesempitan hidup nak bayar yuran persekolahan dan tuisyen. Saya tidak berada dalam kedudukan untuk menghakimi apa yang dia buat namun ini membuktikan, ada sesuatu yang tidak kena dalam tangga sosial dan budaya masyarakat kita,” katanya ketika dihubungi Kosmo! semalam.

Tambah Bunga lagi, ibu rakannya itu sebenarnya mengetahui tentang kegiatan yang dilakukan anak mereka tetapi bertindak mendiamkan diri sahaja.
“Hidup di kota metropolitan seperti Kuala Lumpur ini, bermacam-macam perkara boleh berlaku. Kawan saya siap beritahu ibu bapanya tahu yang dia buat perkara yang tidak bermoral namun hanya menutup mata.
“Saya sebagai seorang selebriti berpendapat, apa yang berlaku sekarang ibarat kanser yang kalau dibiarkan melarat, akan membinasakan masyarakat kita. Pihak berwajib harus cakna dengan apa yang berlaku. Ada sesuatu yang tidak kena dengan sistem dan masyarakat kita,” katanya.
Ketika ramai dalam kalangan pelajar sanggup bekerja separuh masa di kedai serbaneka atau pusat membeli belah demi menjana pendapatan tambahan untuk membiayai kos kehidupan di universiti, golongan ‘sugar baby’ pula memilih jalan pintas untuk hidup mewah.
Tidak menafikan realiti yang berlaku di sekelilingnya, penyanyi muda Farisha Irish mendedahkan dia juga pernah mengenali rakan yang bergelumang dengan noda apabila bergelar ‘sugar baby’ ketika belajar di universiti.
Kata pelantun lagu Tak Malu itu, faktor kesempitan hidup menjadi sebab utama mengapa golongan belia terutama pelajar memilih untuk mendapatkan kemewahan dengan segera.
“Ada dalam kalangan rakan yang jadi ‘sugar baby’ sebab memerlukan duit. Dia tidaklah terlalu pamerkan kemewahan tetapi orang tahu dia melakukan kegiatan terkutuk sebegitu sebab mampu tinggal di rumah sewa berbanding pelajar lain yang menetap di kolej.
“Tetapi sejujurnya perkara ini tidak sepatutnya dilakukan. Sebagai seorang pelajar yang menuntut ilmu, carilah cara lain yang lebih baik untuk menjana pendapatan,” katanya ketika dihubungi Kosmo Online! semalam.
Kementerian Pengajian Tinggi (KPT) sebelum ini memandang serius pendedahan yang dibuat oleh media berkenaan laman sesawang ‘student programme’ dan laporan dalam Facebook mengenai peningkatan mendadak bilangan pelajar universiti yang terlibat dalam perkhidmatan perempuan simpanan (sugar baby).
Kosmo! sebelum ini melaporkan, Suruhanjaya Komunikasi dan Multimedia (SKMM) telah mengambil tindakan menyekat akses ke laman sesawang Sugarbook – K! ONLINE


Menyamar pegawai polis, samun dua warga Myanmar
Oleh ROHANA MOHD. NAWI

16 Februari 2021, 7:10 pm
PASIR PUTEH – Dua sahabat karib ditahan selepas mereka disyaki menyamar sebagai pegawai polis sebelum terlibat dengan dua kes samun warga Myanmar dalam kejadian berasingan di sini baru-baru ini.
Dua lelaki masing-masing berasal dari Kuala Besut, Terengganu itu ditahan oleh sepasukan pegawai dan anggota Jabatan Siasatan Jenayah, Ibu Pejabat Polis Kontinjen Kelantan di rumah mereka di Besut semalam
Ketua Jabatan Siasatan Jenayah negeri, Asisten Komisioner Wan Khairuddin Wan Idris berkata, siasatan mendapati, dua lelaki itu melakukan kes samun menggunakan sebuah kenderaan pacuan empat roda jenis Toyota Hilux.
Katanya, mereka dipercayai menggunakan lampu mata arah (lampu kecemasan polis) yang diletakkan di atas papan pemuka kenderaan bagi menakutkan dua orang mangsa warga Myanmar itu.
“Kejadian pertama berlaku pada 24 Januari lalu ketika mangsa yang berusia 33 tahun berada di hadapan rumahnya di Kampung Lembah Gong Garu di sini sebelum dua lelaki yang menaiki kenderaan pacuan empat roda memperkenalkan diri sebagai pegawai polis.
“Salah seorang suspek telah menarik mangsa masuk ke dalam kenderaan mereka dan membawanya ke Kampung Dalam Rhu dekat sini. Mereka telah merampas sebuah telefon bimbit dan sejumlah wang tunai sebelum meninggalkan mangsa di situ,” katanya ketika dihubungi Kosmo! hari ini.

Wan Khairuddin berkata, kes kedua pula berlaku pada 5 Februari lalu apabila kedua-dua suspek sama bertindak menyamun seorang lagi lelaki warga Myanmar yang berusia 22 tahun ketika dia sedang menunggang motosikal kira-kira pukul 7.30 malam di Kampung Sungai Petai di sini.
Katanya, modus operandi mereka juga sama iaitu memperkenalkan diri sebagai pegawai polis sebelum menggari warga asing itu dan memukul bahagian muka mangsa.
Polis polis berjaya mengesan kedua-dua yang tidak bekerja dan menahan mereka di rumah mereka untuk siasatan lanjut.
Menurut Wan Khairuddin, polis turut merampas sebuah kenderaan pacuan empat roda jenis Toyota Hilux, gari, pisau, empat telefon pintar, satu unit siren, satu lampu mata arah dan dua sarung gari.
Katanya, ujian saringan air kencing mendapati salah seorang suspek positif dadah dan mereka juga pernah terlibat dengan dua lagi kejadian samun di Kuala Besut.
Kes disiasat mengikut Seksyen 395 Kanun Keseksaan kerana melakukan samun secara berkumpulan. – K! ONLINE


ATM rampas rokok seludup bernilai RM442,200
Oleh KHAIRUL MOHD. ALI

16 Februari 2021, 6:34 pm
KOTA TINGGI – Markas Divisyen Ketiga Infantri Malaysia (3 Divisyen) Angkatan Tentera Malaysia (ATM) merampas sejumlah 2,948 karton rokok pelbagai jenama menerusi Ops Merpati yang dijalankan di sekitar Punggai dan Batu Layar, di sini hari ini.
Markas itu dalam satu kenyataan memberitahu, rampasan bernilai RM442,200 itu ditemui pada pukul 11.20 pagi.
Menurut kenyataan itu, beberapa longgokan rokok tidak bercukai itu ditemui ketika pasukan rondaannya melalui satu lorong yang mencurigakan di kawasan terbabit.
“Penemuan itu melibatkan sejumlah 50 bungkusan plastik hitam yang ditutup dengan kanvas berwarna biru mengandungi rokok berjenama Red Black sebanyak 2,837 karton, Luffman (34 karton) dan 23 Vinte E Tress (77 karton).
“Kesemua rokok yang dirampas itu dianggar bernilai RM442,200 termasuk cukai,” katanya dalam satu kenyataan di sini hari ini.
Tambah kenyataan itu lagi, kesemua barangan rampasan disahkan sebagai barangan seludup secara haram yang dibawa masuk dari Indonesia.

“Lokasi penemuan dipercayai merupakan tempat simpanan sementara sebelum ia dibawa masuk ke pasaran Malaysia.
“Kesemua barangan rampasan diserahkan kepada Jabatan Kastam Diraja Malaysia (JKDM) untuk tindakan selanjutnya,”katanya.
Pihaknya turut memaklumkan satu laporan polis telah dibuat di Balai Polis Bayu Damai di sini.-K! ONLINE


Suspek pecah rumah panjat bumbung elak dikejar anjing
Oleh IVAN AMIRUL

16 Februari 2021, 7:55 pm
KOTA KINABALU – Seorang lelaki bukan sahaja dipercayai gagal memecah masuk sebuah rumah malahan terpaksa memanjat bumbung bagi menyelamatkan diri selepas dikejar dua ekor anjing peliharaan pemilik dalam kejadian di Taman Khidmat, di sini semalam.
Bagaimanapun, lelaki berusia 38 tahun berkenaan berjaya ditahan polis selepas kehadirannya disedari pemilik rumah terbabit dalam kejadian kira-kira pukul 12.30 tengah hari itu.
Ketua Polis Daerah Kota Kinabalu Asisten Komisioner Habibi Majinji berkata, siasatan awal mendapati suspek dipercayai cuba memecah masuk ke rumah berkenaan sebelum dikejar dua ekor anjing milik pemilik rumah.
“Situasi itu menyebabkan suspek sukar melarikan diri sehingga terpaksa memanjat bumbung rumah.
“Kehadiran suspek akhirnya disedari penghuni rumah berusia 65 tahun dan kemudiannya terus menghubungi pihak polis untuk mendapatkan bantuan.
“Sepasukan anggota bergegas ke tempat kejadian dan berjaya menahan suspek sebelum dibawa ke Balai Polis Luyang untuk tindakan selanjut,” katanya ketika dihubungi hari ini.

Menurut Habibi, suspek turut didapati memegang sebatang besi ketika ditahan.
“Hasil ujian air kencing ke atas suspek juga mendapati lelaki berkenaan didapati positif dadah jenis syabu.
“Semakan turut mendapati suspek mempunyai satu rekod lampau di Ibu Pejabat Polis Daerah (IPD) Kota Belud mengikut Seksyen 15 (1) (a) Akta Dadah Berbahaya (ADB) 1952,” katanya.
Sementara itu, Habibi memaklumkan suspek kini ditahan reman untuk siasatan lanjut dan kes disiasat mengikut Seksyen 447 Kanun Keseksaan. – K! ONLINE


Serena mara benam Halep
Oleh MOHD KHAIRI MOHAMAD

16 Februari 2021, 7:26 pm
MELBOURNE – Bintang tenis sensasi Amerika Syarikat, Serena Williams berjaya mara ke saingan separuh akhir Grand Slam Terbuka Australia selepas menundukkan pemain No. 2 dunia, Simona Halep sebentar tadi.
Pemenang 23 gelaran Grand Slam itu dilihat tidak berdepan masalah besar apabila mendominasi permainan untuk meraih kemenangan straight-set 6-3, 6-3 pada aksi di Arena Rod Laver itu.
Kemenangan itu menyaksikan Serena mara ke pentas separuh akhir Grand Slam buat kali ke-40 dalam kariernya dan jika pemain berusia 39 tahun itu berjaya muncul juara pada aksi kali ini, bermakna dia akan menyamai pencapaian Margaret Court yang mengumpul 24 gelaran sebelum ini.
“Saya fikir ini adalah aksi terbaik yang pernah saya pamerkan pada kempen kali ini.
“Ia cukup istimewa kerana berjaya menewaskan pemain No. 2 dunia. Saya tahu saya mampu memberikan aksi yang lebih baik dan itu yang saya lakukan.
“Ini adalah peluang terbaik untuk saya terus mempamerkan aksi terbaik. Saya gembira dengan setiap kemenangan yang saya raih di sini,” katanya.

Serena akan membuat perhitungan dengan jaguh Jepun, Naomi Osaka pada aksi separuh akhir nanti yang telah berjaya menundukkan Hsieh Su-wei 6-2, 6-2 pada aksi suku akhir pagi tadi. – AGENSI